PGSM gesa wujud jawatankuasa pinda Butiran 1, Senarai II Perlembagaan Persekutuan

BANGI, 19 Rejab 1443H, Isnin – Persatuan Peguam Syarie Malaysia (PGSM) menggesa, kerajaan Persekutuan mewujudkan satu jawatankuasa khas bagi mengkaji dan mencadangkan pindaan Butiran 1, Senarai II (Senarai Negeri), Jadual Kesembilan Perlembagaan Persekutuan.

Gesaan itu disuarakan selepas Mahkamah Persekutuan sebulat suara memutuskan bahawa Mahkamah Syariah tidak mempunyai kuasa untuk membuat semakan kehakiman terhadap fatwa yang dikeluarkan oleh pihak berkuasa agama negeri.

Ini kerana, panel sembilan hakim yang diketuai Ketua Hakim Negara, Tun Tengku Maimun Tuan Mat memutuskan, bahawa Dewan Undangan Negeri (DUN) Selangor tidak mempunyai kuasa untuk membuat enakmen yang memberi kuasa kepada Mahkamah Tinggi Syariah negeri menyemak semula fatwa yang dikeluarkan pihak berkuasa agama negeri.

Mahkamah kemudian mengisytiharkan bahawa Panel Seksyen 66A Enakmen Pentadbiran Agama Islam (Negeri Selangor) 2003 adalah bertentangan dengan Perlembagaan Persekutuan.

Seksyen itu memberikan kuasa kepada Mahkamah Tinggi Syariah untuk menggunakan bidang kuasanya bagi mendengar dan membenarkan permohonan semakan kehakiman terhadap keputusan yang dibuat majlis atau jawatankuasa dalam menjalankan tugas di bawah enakmen itu.

Perkara itu diputuskan oleh mahkamah selepas membenarkan permohonan Sisters In Islam (SIS) Forum (Malaysia) untuk menentukan persoalan undang-undang bagi mencabar keperlembagaan enakmen berkenaan.

Menerusi satu kenyataan, Presiden PGSM, Musa Awang berkata, pihaknya berpandangan bahawa apa-apa semakan kehakiman terhadap keputusan yang dibuat oleh Majlis Agama Islam Negeri atau jawatankuasa-jawatankuasa yang menjalankan fungsi di bawah undang-undang syariah negeri sewajarnya dibuat oleh Mahkamah Syariah.

Katanya, ia termasuk jawatankuasa fatwa negeri-negeri memandangkan ia adalah forum yang sesuai dan kompeten kerana melibatkan pihak-pihak di kalangan orang beragama Islam dan berpaksikan kepada hukum syarak.

“Justeru, PGSM menggesa pihak kerajaan Persekutuan mengambil pendekatan jangka panjang untuk meminda Butiran 1, Senarai II (Senarai Negeri), Jadual Kesembilan Perlembagaan Persekutuan bagi memberikan kuasa kepada kerajaan negeri mengadakan undang-undang bagi memberikan kuasa kepada Mahkamah Syariah negeri.

“… untuk menjalankan kuasa semakan kehakiman ke atas apa-apa keputusan yang dibuat oleh Majlis Agama Islam Negeri atau jawatankuasa-jawatankuasa yang menjalankan fungsi di bawah undang-undang syariah negeri-negeri, termasuk oleh jawatankuasa fatwa negeri-negeri,” katanya, hari ini.


Perak jangka mampu beralih ke Fasa Tiga PPN lebih cepat

KUALA LUMPUR, 23 Zulkaedah 1442H, Ahad – Perak yang merupakan antara lima negeri bakal beralih ke Fasa Dua Pelan Pemulihan Negara (PPN) mulai esok menjangka akan mampu beralih ke Fasa Tiga dengan lebih pantas, menerusi peningkatan kapasiti vaksinasi COVID-19 negeri.

Menteri Besarnya, Datuk Saarani Mohamad berkata, negeri itu dijangka mampu merekodkan kadar suntikan antara 25,000 hingga 30,000 sehari selepas menerima 688,000 dos vaksin bulan ini.

“Kadar itu mampu dicapai memandangkan Perak kini mempunyai 101 fasiliti pusat pemberian vaksin (PPV) meliputi 31 PPV awam dan hospital kerajaan serta 70 PPV klinik dan hospital swasta,” katanya kepada pemberita pada Program Vaksinasi Perkampungan Orang Asli Kampung Chadak di Tambun di Ipoh hari ini.

Beliau berkata, pihaknya juga bercadang menambah penglibatan lebih banyak hospital dan klinik swasta dalam Program Imunisasi COVID-19 (PICK) di negeri itu.

Semalam, 101 kes baharu dilaporkan di Perak dengan 95 adalah jangkitan tempatan manakala enam lagi jangkitan dari luar Perak, dan setakat ini kadar penggunaan katil di Unit Rawatan Rapi (ICU) hospital di negeri itu hanya merekodkan 27 peratus penggunaan.

Menteri Kanan (Keselamatan), Datuk Seri Ismail Sabri Yaakob semalam mengumumkan, Kelantan, Pahang, Terengganu, Perlis, dan Perak beralih ke Fasa Dua PPN bermula esok selepas semua negeri berkenaan berjaya mencapai nilai ambang ditetapkan bagi membenarkan peralihan itu.

Tiga indikator perlu dipatuhi bagi membolehkan peralihan kepada Fasa Dua PPN iaitu purata kes harian COVID-19 menurun di bawah 4,000 kes, kadar penggunaan katil di unit rawatan rapi (ICU) pada paras sederhana dan kadar vaksinasi bagi populasi yang telah menerima dua dos lengkap mencapai 10 peratus.

Bagi Fasa Tiga PPN, indikator yang perlu dipenuhi termasuk purata kes harian menurun ke paras bawah 2,000 kes, sistem kesihatan awam berada pada tahap selesa dengan penurunan kadar penggunaan katil di ICU ke paras mencukupi dan 40 peratus populasi negara ini telah menerima dua dos suntikan vaksin.

Sementara itu Menteri Besar Kelantan, Datuk Ahmad Yakob mengingatkan penduduk negeri itu bahawa peralihan ke Fasa Dua PPN bukan tiket untuk orang ramai ‘bebas’ sepenuhnya.

Bercakap kepada pemberita selepas melawat rumah seorang penduduk di Kampung Kutan Hilir, di Tumpat hari ini beliau berkata, orang ramai perlu terus menyokong usaha kerajaan termasuk mematuhi arahan dan prosedur operasi standard (SOP) ditetapkan sepanjang tempoh itu.

Beliau juga berharap lebih banyak program ‘outreach’ (program jangkauan komuniti) vaksinasi dapat dilaksanakan dalam tempoh berkenaan bagi membolehkan penduduk mendapat suntikan vaksin COVID-19. – Bernama


Arab Saudi buang frasa ‘Muslim sahaja’ di papan tanda ke Madinah

RIYADH, 24 Ramadan 1442H, Khamis – Pihak berkuasa Arab Saudi dilaporkan telah menggantikan frasa ‘Muslim sahaja’ atau ‘Muslims Only’ di papan tanda lalu lintas menuju ke Masjid Nabawi di Al-Madinah Al-Munawwarah, tempat suci kedua Islam selepas Makkah.

Beberapa gambar dikongsi di media sosial yang menunjukkan sekurang-kurangnya salah satu papan tanda lebuh raya kini digantikan dengan perkataan ‘Ke Kawasan Haram’ atau ‘To Haram Area’ yang merujuk kepada masjid di Madinah atau tempat suci.

Kebanyakan netizen Arab Saudi menyifatkan papan tanda baharu itu menunjukkan sikap toleransi kerajaan ultra-konservatif terhadap bukan-Muslim, yang dilarang keras memasuki kawasan suci.

Di Madinah, hanya orang Islam yang dibenarkan berada di Dataran Nabawi.

Sementara yang lain pula berpendapat, tindakan itu membantu mempromosikan Arab Saudi sebagai destinasi pelancongan yang popular bagi pelancong yang datang daripada pelbagai budaya dan latar belakang.

Ia merupakan aspirasi program Wawasan 2030 Arab Saudi yang dimulakan oleh Putera Mahkota Mohammad Bin Salman bertujuan untuk memacu ekonomi berasaskan minyak negara itu ke arah industri alternatif, termasuk pelancongan dan maklumat, komunikasi dan teknologi.

Setakat ini belum ada penjelasan atau kenyataan rasmi berkaitan dengan papan tanda jalan raya baharu itu. – Agensi


Bicara kes rogol ADUN Tronoh ditetapkan tiga hari mula 21 Disember

IPOH, 2 Rabiulawal 1442H, Isnin – Mahkamah Sesyen di sini hari ini menetapkan tiga hari bermula 21 Disember depan untuk perbicaraan kes rogol pembantu rumah warga Indonesia yang dihadapi Ahli Dewan Undangan Negeri (ADUN) Tronoh, Paul Yong Choo Kiong.

Hakim Norashima Khalid menetapkan tarikh berkenaan berikutan dua lagi peguam yang mewakili Yong iaitu Datuk Rajpal Singh dan Salim Bashir menghadapi kekangan untuk menghadiri perbicaraan yang dijadualkan hari ini susulan Perintah Kawalan Pergerakan Bersyarat (PKPB) di Lembah Klang.

Pada prosiding hari ini, Yong diwakili peguam Farhan Sapian dan Surindar Singh manakala pendakwaan dikendalikan Pengarah Pendakwaan negeri Perak, Azhar Mokhtar.

Norashima turut menetapkan 20 November ini sebagai tarikh sebutan semula kes tersebut.

Sementara itu, Farhan ketika ditemui di luar mahkamah berkata, pihaknya sedang menunggu Mahkamah Persekutuan menetapkan tarikh perbicaraan yang baharu berhubung rayuan untuk memindahkan kes dari Mahkamah Sesyen ke Mahkamah Tinggi memandangkan perbicaraan yang sepatutnya diadakan pada Rabu lepas tidak dapat dijalankan kerana PKPB.

Pada 23 Ogos 2019, Yong yang ketika itu Exco Perumahan, Kerajaan Tempatan, Pengangkutan Awam, Hal Ehwal Bukan Islam dan Kampung Baru Perak mengaku tidak bersalah di Mahkamah Sesyen atas dakwaan merogol pembantu rumahnya, di kediamannya di Meru Desa Park, antara 8.15 malam dengan 9.15 malam, pada 7 Julai 2019.

Pada 10 Februari lepas, Mahkamah Rayuan di Putrajaya menolak permohonan Yong untuk memindahkan perbicaraan kes rogolnya dari Mahkamah Sesyen ke Mahkamah Tinggi sebelum pasukan pembelaan membuat rayuan ke Mahkamah Persekutuan pada keesokannya. – Bernama


Tanah runtuh di China

BEIJING, 20 Zulhijjah 1444H, Ahad – Seorang maut manakala tujuh lagi hilang selepas tanah runtuh menimpa tapak pembinaan sebuah lebuh raya di China.

Enam orang ditemui masih hidup dan kecederaan dilaporkan dalam kejadian semalam, kata seorang pegawai di wilayah Hubei dalam satu kiriman di akaun WeChat.

Bahkan katanya, ketika operasi menyelamat, mereka juga berusaha untuk mencegah bencana lain daripada berlaku.

Menurut hantaran itu, Kementerian Pengurusan Kecemasan China mengaktifkan tindak balas kecemasan tahap empat dan menghantar kumpulan penyelamat ke lokasi bagi membimbing pengendalian kecemasan.

Menterinya juga menggesa pihak berkuasa untuk mencari punca tanah runtuh itu.

Hujan lebat di bahagian China selama beberapa minggu ketika ini sudah menyebabkan beberapa kejadian tanah runtuh yang membawa maut.

Bulan lalu di wilayah Sichuan, 19 orang terbunuh dalam kejadian tanah runtuh di sebuah lombong manakala empat lagi maut apabila hujan lebat yang singkat, menyebabkan tanah runtuh.

Kerajaan China telah mengeluarkan amaran mengenai hujan dan bencana alam lain supaya kerajaan tempatan sentiasa berwaspada dan bertindak balas dengan cepat. – Agensi


Ambil alih lebuh raya dibangkitkan di Dewan Rakyat hari ini

KUALA LUMPUR, 7 Rabiulakhir 1442H, Isnin – Isu berkaitan rundingan semula pengambilalihan konsesi lebuh raya di negara ini oleh pihak kerajaan dengan syarikat konsesi lebuh raya antara perkara dibangkitkan pada persidangan Dewan Rakyat, hari ini.

Berdasarkan Aturan Urusan Mesyuarat Dewan Rakyat, isu itu terkandung dalam sesi soal jawab lisan diajukan oleh Datuk Seri Mahdzir Khalid (BN-Padang Terap) kepada Menteri Kanan Kerja Raya.

Dalam pada itu, Datuk Seri Ahmad Faizal Azumu (Bersatu-Tambun) meminta Perdana Menteri menjelaskan status permohonan projek naik taraf jeti penumpang Pulau Pangkor serta perkembangan mengenai permohonan pemendekkan tempoh duty free Pulau Pangkor dari 48 jam ke 24 jam.

Selain itu, Nor Azrina Surip (PH-Merbok) meminta Menteri Pelancongan, Seni dan Budaya menyatakan langkah agresif promosi pelancongan terhadap Tapak Arkeologi Sungai Batu.

Bagi isu kesihatan, Fuziah Salleh (PH-Kuantan) memohon penjelasan Menteri Pembangunan Wanita, Keluarga dan Masyarakat berkaitan status kerjasama kementerian itu dengan Kementerian Kesihatan bagi menangani isu gejala asap rokok sekunder atau ‘Secondhand Smoke’ dalam kalangan ibu bapa.

Usai sesi itu, perbahasan berkaitan Rang Undang-undang Perbekalan 2021 berkenaan Belanjawan 2021 diteruskan untuk hari yang kesembilan sebelum penggulungan oleh menteri berkenaan.

Sidang Dewan akan berlangsung selama empat jam sehari iaitu mulai 10 pagi hingga 2 petang setiap Isnin hingga Khamis, selain mengehadkan hanya 80 Ahli Parlimen – 41 pihak kerajaan serta 39 pembangkang dan Bebas – yang dibenarkan berada di dalam dewan pada satu-satu masa.

Peraturan itu diperkenalkan sebagai langkah berjaga-jaga berikutan penularan wabak COVID-19.

Menurut takwim Dewan Rakyat, Mesyuarat Ketiga Penggal Ketiga Parlimen ke-14 akan berlangsung selama 27 hari sehingga 15 Disember. – Bernama


Proklamasi darurat: Wajibkah YDPA mengikut nasihat PM?

PADA 23 10 2020, selepas Mesyuarat Khas Jemaah Menteri, Perdana Menteri (PM) Tan Sri Muhyiddin Yassin (TS Muhyiddin) bergegas ke Kuantan untuk menyembahkan keputusan mesyuarat itu kepada DYMM SPB Yang di-Pertuan Agong (YDPA).

Pada 24 10 2020, Istana Negara mengeluarkan kenyataan media yang, antara lain, menyebut bahawa YDPA “telah berkenan untuk mengadakan rundingan dengan Raja-Raja Melayu di Istana Negara dalam masa terdekat bagi membincangkan dan memperhalusi cadangan-cadangan yang telah dikemukakan oleh YAB Tan Sri Muhyiddin Yassin.”

Pada hari Ahad 25 10 2020, petang, keluarlah kenyataan media Istana Negara:

“Permohonan tersebut ialah pelaksanaan Darurat Perkara 150(1) dan Pemasyhuran Ordinan Darurat (Kuasa-Kuasa Perlu 2020) menurut Perkara 150(2B) Perlembagaan Persekutuan untuk memerangi ancaman wabak COVID-19 di negara ini.

Setelah memperhalusi permohonan dan berbincang dengan Raja-Raja Melayu dan melihat situasi yang sedang dihadapi oleh negara, Al-Sultan Abdullah merasakan Kerajaan sekarang telah berjaya menangani wabak ini dengan baik dan berkesan.

Seri Paduka Baginda amat mempercayai keupayaan Kerajaan di bawah pimpinan YAB Perdana Menteri untuk terus melaksanakan dasar dan tindakan penguatkuasaan bagi membendung gejala wabak COVID-19 ini dari terus merebak.

Al-Sultan Abdullah berpendapat tiada keperluan buat masa ini untuk Seri Paduka Baginda mengisytiharkan darurat di negara ini atau mana-mana bahagian negara Malaysia.

Kendatipun begitu, Seri Paduka Baginda ingin mengingatkan ahli-ahli politik untuk memberhentikan segera segala politicking yang boleh mengganggu kestabilan pemerintahan negara.

Al-Sultan Abdullah turut berpendapat bahawa tiada perlunya Ahli-ahli Parlimen meneruskan tindakan tidak bertanggungjawab yang boleh mengganggu gugat kestabilan Kerajaan sedia ada.

Seri Paduka Baginda menegaskan bahawa Belanjawan Negara 2021 yang akan dibentangkan di sidang Parlimen adalah amat penting kepada rakyat di dalam menangani wabak COVID-19 dan memulihkan ekonomi negara. Justeru, peruntukan kewangan amat diperlukan oleh petugas barisan hadapan bagi melancarkan tugas dan tanggungjawab mereka.”

Saya percaya ini adalah kali pertama dalam sejarah Malaysia YDPA mengadakan rundingan dengan Raja-Raja Melayu untuk membincang cadangan mengeluarkan proklamasi darurat dan kemudiannya membuat keputusan menolaknya.

Ini telah menimbulkan dua persoalan undang-undang yang berkait dengan soalan sama ada YDPA dikehendaki bertindak atas nasihat PM. Pertama, jika baginda dikehendaki bertindak atas nasihat PM yang bererti baginda mesti ikut nasihatnya, maka perbincangan dengan Raja-Raja Melayu tidak timbul lagi. Apa yang hendak dibincangkan lagi?

Kedua, jika YDPA dikehendaki bertindak atas nasihat PM, baginda mestilah bersetuju dengan cadangan PM. Itulah makna istilah “mengikut nasihat” dalam Perlembagaan.

Orang-orang yang bukan peguam yang memahami perkataan “nasihat” seperti makna biasa tentu merasa pelik. Tetepi, tentulah lebih diplomatik berkata “Raja hendaklah mengikut nasihat PM” daripada “Raja hendaklah mengikut arahan PM.”

Mestikah YDPA bertindak atas nasihat PM dalam mengeluarkan proklamasi darurat?

Perkara 40, antara lain, memperuntukkan:

40 (1) Pada menjalankan fungsinya di bawah Perlembagaan ini atau undang-undang persekutuan, Yang di-Pertuan Agong hendaklah bertindak mengikut nasihat Jemaah Menteri atau nasihat seseorang Menteri yang bertindak di bawah kuasa am Jemaah Menteri, kecuali sebagaimana yang diperuntukkan selainnya oleh Perlembagaan ini;…

(1A) Pada menjalankan fungsinya di bawah Perlembagaan ini atau undang-undang persekutuan, jika Yang di-Pertuan Agong dikehendaki bertindak mengikut nasihat, atas nasihat, atau selepas menimbangkan nasihat, Yang di-Pertuan Agong hendaklah menerima dan bertindak mengikut nasihat itu.

(2) Yang di-Pertuan Agong boleh bertindak menurut budi bicaranya pada melaksanakan fungsi yang berikut, iaitu:

(a) melantik seorang Perdana Menteri;

(b) tidak memperkenankan permintaan bagi pembubaran Parlimen;

(c) meminta diadakan mesyuarat Majlis Raja-Raja yang semata-mata berkenaan dengan keistimewaan, kedudukan, kemuliaan dan kebesaran Duli-Duli Yang Maha Mulia Raja-Raja, dan apa-apa tindakan pada mesyuarat itu,

dan dalam apa-apa hal lain yang disebut dalam Perlembagaan ini.”

Perhatikan, mengikut peruntukan Fasal (1) YDPA dikehendaki mengikut nasihat PM melainkan tiga perkara yang tersebut dalam Fasal (2) (a), (b) dan (c) ditambah dengan yang keempat iaitu dalam “apa-apa hal lain yang disebut dalam Perlembagaan ini.”

Perhatikan apa yang disebut dalam perenggan (c), iaitu YDPA cuma boleh menggunakan budibicaranya untuk memanggil mesyuarat MRR yang semata-mata berkenaan dengan keistimewaan, kedudukan, kemuliaan dan kebesaran Raja-Raja. Yang lainnya mestilah atas nasihat PM. Ertinya, YDPA tidak boleh atas budibicaranya memanggil mesyuarat MRR untuk membincang cadangan PM untuk mengeluarkan proklamasi darurat. Begitu kuat tangan YDPA diikat.

Tidak cukup dengan itu, ditambah pula Fasal (1A) – lihat di atas. Fasal ini ditambah oleh Akta A885, seksyen 4, berkuat kuasa dari 24 06 1994. Tambahan itu dibuat semasa Tun Dr. Mahathir menjadi PM, tentulah untuk memastikan YDPA mengikut cakapnya.

Klausa “dan dalam apa-apa hal lain yang disebut dalam Perlembagaan ini” seolah-olah memberi sedikit ruang kepada YDPA menggunakan budibicaranya. Mari kita lihat sama ada ia boleh dipakai dalam mengeluarkan proklamasi darurat.

Perkara 150(1) memperuntukkan:

“150. (1) Jika Yang di-Pertuan Agong berpuas hati bahawa suatu darurat besar sedang berlaku yang menyebabkan keselamatan, atau kehidupan ekonomi, atau ketenteraman awam di dalam Persekutuan atau mana-mana bahagiannya terancam, maka Yang di-Pertuan Agong boleh mengeluarkan suatu Proklamasi Darurat dengan membuat dalamnya suatu pengisytiharan yang bermaksud sedemikian.
…..

Perhatikan, Fasal (1) bermula dengan kata-kata “Jika Yang di-Pertuan Agong berpuas hati”.

Ini memberi ruang untuk kita menghujahkan, pertama, sebelum seseorang itu boleh berpuas hati dengan sesuatu perkara, dia mestilah tahu perkara itu, berfikir mengenainya, meminta pandangan orang-orang yang arif atau pakar mengenainya atau orang-orang terdekat, jika diperlukan, menimbang semua faktor yang berkenaan dan membuat keputusan. Tidak ada sesiapa yang boleh dipaksa berpuas hati.

Kedua, peruntukan Perkara 40(1) adalah peruntukan umum. Di mana Perlembagaan menyebut “atas nasihat” atau peruntukan itu silent, maka YDPA hendaklah mengikut nasihat. Tetapi, jika sesuatu peruntukan itu menghendaki YDPA berpuas hati mengenai sesuatu keadaan sebelum melakukan sesuatu, bagaimana baginda boleh berpuas hati jika baginda mesti mengikuti apa yang dikehendaki oleh PM?

Dalam kata-kata lain, Perkara 40(1) tidak terpakai kepada Perkara 150(1) sebab Perkara 150(1) secara specific menghendaki YDPA berpuas hati dengan perkara-perkara yang disebut itu sebelum mengeluarkan proklamasi darurat. Jika ungkapan “berpuas hati” mempunyai makna yang sama dengan ungkapan “atas nasihat” mengapa tidak menggunakan ungkapan “atas nasihat” sahaja?

Ketiga, Hakim-Hakim England yang lebih biasa (more familiar) dengan sebuah negara tanpa perlembagaan bertulis dan hanya seorang Raja itu, kurang biasa (less familiar) dengan Perlembagaan bertulis Malaysia dan keadaan dan budaya Melayu seperti yang digambarkan oleh Penyimpan Mohor Besar Raja-Raja dalam kenyataan media selepas mesyuarat tersebut:

“Raja-raja Pemerintah menzahirkan penghargaan pada Seri Paduka Baginda Yang di-Pertuan Agong atas sifat baginda memilih melakukan rundingan dan konsultasi sebelum memberikan sebarang perkenan dan menzahirkan apa-apa keputusan menyentuh perkara yang sangat penting. Semangat tersebut adalah selaras dengan budaya syura yang sangat dianjurkan oleh Islam ketika ummah menghadapi sesuatu persoalan yang memerlukan penyelesaian.

Dalam perjumpaan tersebut Raja-raja telah mencambahkan pandangan dan menzahirkan pendapat secara terbuka dan berterus-terang dalam semangat saling menghormati, agar dapat dijadikan bahan panduan dan rujukan, membantu baginda membuat ketetapan. Raja-raja berpendirian pentingnya dihormati mekanisme semak dan imbang antara pelbagai cabang kerajaan dan peranan Seri Paduka Baginda untuk mengimbangkan pelbagai tuntutan demi menjamin berlakunya keadilan dan membatasi sebarang unsur penyalahgunaan kuasa. Raja-raja turut menegaskan pentingnya prinsip raja berperlembagaan dan demokrasi berparlimen diterjemahkan melalui budaya pemerintahan yang pada setiap masa meluhurkan Perlembagaan Negara dan mendaulatkan undang-undang, dan mengutamakan kebajikan rakyat jelata.”

Keempat, menghendaki YDPA mengikut kehendak PM semata-mata mungkin akan menggalakkan penyalahgunaan peruntukan tersebut yang dikhaskan jika benar-benar berlaku darurat besar, malah mungkin akan melahirkan seorang diktator.

Oleh itu, mengeluarkan proklamasi darurat termasuklah dalam pengecualian “apa-apa hal lain yang disebut dalam Perlembagaan ini”. Maka, untuk mengeluarkan proklamasi darurat tidaklah perlu YDPA mengikut nasihat PM.

Malangnya, kita berhadapan dengan penghakiman mahkamah. Dalam kes Stephen Kalong Ningkan v. Government of Malaysia (1968)1 MLJ 121) (1 Disember 1967), Barakbah L.P. dalam penghakiman majoriti bersama-sama Azmi C.J (Malaya), H.T. Ong F.J. menentang (dissenting) memutuskan bahawa YDPA boleh mengisytiharkan darurat sekiranya baginda berpuas hati. Katanya:

“Pada pendapat saya, Yang di-Pertuan Agong adalah hakim tunggal dan setelah Seri Paduka Baginda berpuas hati bahawa keadaan darurat wujud, bukanlah hak mahkamah untuk menyoal sama ada Baginda sepatutnya telah berpuas hati ”. (Terjemahan saya).

Tetapi, dalam kes Teh Cheng Poh v. Public Prosecutor (1979) 1 MLJ 50 (11 Disember 1978), Privy Council memutuskan tindakan YDPA dalam mengeluarkan proklamasi darurat hendaklah dilakukan atas nasihat Jemaah Menteri seperti yang dikehendaki oleh Perkara 40(1).

Penghakiman Barakbah L.P. yang dirujuk di atas adalah penghakiman Mahkamah Persekutuan. Pada masa itu, rayuan daripada Mahkamah Persekutuan pergi ke Privy Council. Oleh itu, mengikut prinsip stare decisis, penghakiman Privy Council itu mengatasi penghakiman Mahkamah Persekutuan. Maka, penghakiman Privy Council itulah yang menjadi undang-undang Malaysia, hingga sekarang. Oleh itu, di sisi undang-undang, apa yang dilakukan oleh YDPA itu adalah salah.

Pada 1 Januari 1978, rayuan kepada Privy Council dalam kes-kes jenayah dan perlembagaan dimansuhkan, manakala rayuan dalam kes-kes sivil dimansuhkan pada 1 Januari 1985.

Selepas itu, Mahkamah Persekutuan (yang dinamakan Mahkamah Agung) menjadi mahkamah tertinggi di Malaysia. Kita mengharapkan jika isu yang sama dibawa semula (dalam kes lain) ke Mahkamah Persekutuan (nama Mahkamah Agung ditukar semula kepada Mahkamah Persekutuan), mahkamah itu tidak akan mengikuti keputusan Privy Council itu dan, sebaliknya, mengesahkan keputusan Barakbah L.P. atas alasan yang saya telah berikan di atas.

Tetapi, Perkara 150 telah dipinda pula dengan memasukkan Fasal (8):

“(8) Walau apa pun apa-apa jua dalam Perlembagaan ini—

(a) hal puas hati Yang di-Pertuan Agong yang disebut dalam Fasal (1) dan Fasal (2B) adalah muktamad dan konklusif dan tidaklah boleh dicabar atau dipersoalkan di dalam mana- mana mahkamah atas apa-apa alasan; dan

(b) tiada mahkamah boleh mempunyai bidang kuasa untuk melayan atau memutuskan apa-apa permohonan, soal atau prosiding, dalam apa-apa jua bentuk, atas apa-apa alasan, mengenai kesahan—

(i) sesuatu Proklamasi di bawah Fasal (1) atau sesuatu perisytiharan yang dibuat dalam Proklamasi itu yang bermaksud seperti yang dinyatakan dalam Fasal (1);
…..”

Pindaan ini berkuatkuasa mulai 15 05 1981. Perlu disebut, pemansuhan rayuan daripada Mahkamah Persekutuan ke Privy Council adalah satu tindakan yang betul. Tidak ada sebab mengapa sebuah negara merdeka mesti mengekalkan rayuan daripada mahkamahnya ke mahkamah bekas penjajahnya. Ia seolah-olah kita belum cukup merdeka dan tidak yakin dengan kemampuan hakim-hakim kita sendiri dan masih berfikir hakim-hakim bekas penjajah kita itulah yang lebih arif dan lebih adil.

Hal ini lebih ketara dalam undang-undang perlembagaan. Ia adalah Perlembagaan negara kita yang menentukan hal rakyat, masyarakat, bangsa, agama dan negara semenjak Merdeka hingga ke akhir zaman. Mengapa ia perlu ditafsirkan oleh hakim-hakim bekas penjajah mengikut fahaman dan kehendak mereka yang berlainan bangsa, bahasa, agama, kewarganegaraan, budaya dan pendidikan?

Saya beri satu misalan. Perlembagaan Persekutuan memberi kuasa kepada Kerajaan-Kerajaan Negeri membuat undang-undang bagi melaksanakan Syariah dan menubuh mahkamah Syariah. Peruntukan seperti itu tidak ada dalam undang-undang England. Jika ada cabaran terhadap kesalahan tidak membayar zakat atas alasan ia bercanggah dengan peruntukan Perkara 11 (kebebasan beragama), misalnya, mengapa kita patut menyerahkan tafsiran Perlembagaan Persekutuan itu kepada hakim-hakim England?

Malah, isu yang kita bincang ini pun adalah satu misalan yang baik. Kita mengharapkan ia dapat ditimbang semula oleh Mahkamah Persekutuan setelah rayuan ke Privy Council dimansuhkan. Tetapi, kita berhadapan pula dengan satu masalah baru. Kita telah memansuhkan rayuan ke Privy Council kerana kita hendak menentukan hala tuju undang-undang kita sendiri. Kes Teh Cheng Poh adalah kes terakhir yang diputuskan oleh Privy Council. Rayuan itu telah didaftarkan di Privy Council sebelum rayuan kepadanya dimansuhkan. Oleh itu ia masih pending semasa pemansuhan itu dilakukan. Maka rayuan itu didengar dan diputuskan, walau pun selepas tarikh berkuatkuasa pemansuhan itu. Akibatnya, oleh sebab hal puas hati (atau tidak puas hati) YDPA tidak boleh dipersoalkan lagi di mahkamah, maka keputusan itu mengikat kita sampai bila-bila. Saya tidak fikir keadaan seperti itu boleh diterima. Kita sepatutnya boleh menentukan undang-udang kita sendiri, bukan terikat dengan penghakiman Privy Council selama-lamanya.

Kita rumuskan semula kedudukannya. Penghakiman majoriti Mahkamah Persekutuan mengatakan, untuk mengeluarkan deklarasi darurat, YDPA boleh membuat keputusannya sendiri. Selepas itu, Privy Council memutuskan YDPA wajib mengikut nasihat PM. Oleh sabab Privy Council adalah mahkamah tertinggi Malaysia pada masa itu, penghakiman itu menjadi undang-undang di Malaysia. Selepas itu, rayuan ke Privy Council dimansuhkan. Mahkamah Persekutuan menjadi mahkamah tertinggi Malaysia. Sepatutnya, Mahkamah Persekutuan boleh menimbang semula isu itu. Tetapi, kita telah pinda Perkara 150. Akibatnya, keputusan yang dibuat dalam Teh Cheng Poh itu tidak boleh dihujahkan semula (dalam kes lain) dan dipertimbangkan semula oleh Mahkamah Persekutuan sama ada hendak dikekalkan atau tidak. Maka, terikatlah kita dengan keputusan itu untuk selama-lamanya.

Apa yang telah terjadi sekarang? YDPA telah membincang cadangan PM untuk mengeluarkan proklamasi darurat itu dengan Raja-Raja Melayu dan membuat keputusan menolaknya. Di sisi undang-undang, tindakan itu adalah salah. Tetapi, ia tidak boleh dicabar di mahkamah. Maka ia akan kekal.

Keputusatan itu telah disambut baik oleh keseluruhan rakyat dan parti-parti politik, termasuk parti-parti politik yang menyokong Kerajaan PN (melainkan Bersatu), apatah lagi parti-parti politik pembangkang. Parti-parti politik pembangkang gembira kerana PM gagal menyelamatkan diri daripada kemungkinan kalah undi tidak percaya mereka. Tetapi, adakah mereka tahu atau sedar bahawa YDPA telah membuat satu precedent yang mungkin mereka pula tidak suka jika mereka berada di pihak kerajaan dan mereka yang meminta proklamasi darurat dibuat? Kegembiraan mereka mungkin memakan diri tetapi tidak ada apa yang mereka boleh buat untuk mencabar keputusan itu. Bagaimana reaksi Tun Dr. Mahathir yang meminda Perkara 40 dengan memasukkan Fasal (1A) untuk memastikan YDPA mengikut nasihat PM? Kali ini mungkin beliau juga gembira YDPA tidak mengikut PM kerana PM itu bukan beliau.

Soalannya, mangambil kira reaksi keseluruhan rakyat Malaysia itu, ditambah dengan hujah-hujah undang-undang yang saya telah berikan, tidakkah sepatutnya kita terima amalan baru yang dicipta oleh YDPA ke XVI itu dan kebebasan baginya membuat keputusan itu? Saya fikir “Ya”. Biar apa pun ia tidak boleh dicabar di mahkamah lagi. Amalan itu akan menjadi precedent yang akan diikuti di masa hadapan.

Saya yakin, dalam mengeluarkan daklarasi darurat, suatu keputusan yang dibuat oleh YDPA selepas berbincang dengan Raja-Raja Melayu adalah lebih selamat kepada negara daripada YDPA hanya mengikut kehendak PM. Apa yang berlaku ini adalah satu perkembangan yang baik. Bayangkan jika baginda mengikut nasihat PM dan mengeluarkan deklarasi darurat sedangkan rakyat percaya ia dilakukan untuk mengelak PM daripada menghadapi undi tidak percaya. YDPA akan dilihat sebagai bersekongkol dengan PM untuk menyelamatkan kedudukan PM dengan menggunakan deklarasi darurat. Apabila keputusan itu dibuat selepas berbincang dengan Raja-Raja Melayu, integriti institusi Raja-Raja Melayu juga turut terjejas.

Tetapi, baginda tidak boleh berbuat demikian di mana terdapat kata-kata “atas nasihat’ atau peruntukan itu silent mengenainya kerana, dalam keadaan itu, peruntukan Perkara 40(1) terpakai yang bererti YDPA hendaklah mengikut nasihat.

Tun Abdul Hamid Mohamad
Bekas Ketua Hakim Negara

(Nota: Dipinda pada 31 10 2020)

[1] 40. (1) In the exercise of his functions under this Constitution or federal law the Yang di-Pertuan Agong shall act in accordance with the advice of the Cabinet or of a Minister acting under the general authority of the Cabinet, except as otherwise provided by this Constitution; but shall be entitled, at his request, to any information concerning the government of the Federation which is available to theCabinet.

(1A) In the exercise of his functions under this Constitution or federal law, where the Yang di-Pertuan Agong is to act in accordance with advice, on advice, or after considering advice, the Yang di-Pertuan Agong shall accept and act in accordance with such advice.

(2) The Yang di-Pertuan Agong may act in his discretion in the performance of the following functions, that is to say:

(a) the appointment of a Prime Minister;

(b) the withholding of consent to a request for the dissolution of Parliament;

(c) the requisition of a meeting of the Conference of Rulers concerned solely with the privileges, position, honours and dignities of Their Royal Highnesses, and any action at such a meeting, and in any other case mentioned in this Constitution.

[1] 150. (1) If the Yang di-Pertuan Agong is satisfied that a grave emergency exists whereby the security, or the economic life, or public order in the Federation or any part thereof is threatened, he may issue a Proclamation of Emergency making therein a declaration to that effect.

[1] In my opinion, the Yang di-Pertuan Agong is the sole judge and once His Majesty is satisfied that a state of emergency exists it is not for the court to inquire as to whether he should have been satisfied.

[1] Although this, like other powers under the Constitution, is conferred nominally upon the Yang di-Pertuan Agong by virtue of his office as the Supreme Head of the Federation and is expressed to exercisable if he is satisfied of a particular matter, his functions are those of a constitutional monarch and except on certain matters that do not concern the instant appeal, he does not exercise any of his functions under the Constitution on his own initiative but is required by Article 40(1) to act in accordance with the advice of the Cabinet. So when one finds in the Constitution itself or in a Federal law powers conferred upon the Yang di-Pertuan Agong that are expressed to be exercisable if he is of opinion or is satisfied that a particular state of affair exists or that particular action is necessary, the reference to his opinion or satisfaction is in reality a reference to the collective opinion or satisfaction of the members of the Cabinet, or the opinion or satisfaction of a particular Minister to whom the Cabinet have delegated their authority to give advice upon the matter in question.

[1] (8) Notwithstanding anything in this Constitution—

(a) the satisfaction of the Yang di-Pertuan Agong mentioned in Clause (1) and Clause (2B) shall be final and conclusive and shall not be challenged or called in question in any court on any ground; and

(b) no court shall have jurisdiction to entertain or determine any application, question or proceeding, in whatever form, on any ground, regarding the validity of—

(i) a Proclamation under Clause (1) or of a declaration made in such Proclamation to the effect stated in Clause (1);


10 juta penduduk Ukraine bergelap selepas dihujani peluru berpandu

KYIV, 23 Rabiulakhir 1444H, Jumaat – Kira-kira 10 juta penduduk di Ukraine terpaksa menjalani kehidupan bergelap apabila bekalan elektrik terputus selepas dihujani serangan peluru berpandu Russia.

Kebanyakan bandar yang mengalami gangguan bekalan elektrik adalah penduduk di bandar Kyiv, Vinnytsia, barat negara itu, bandar Pelabuhan Odesa dan Sumy di timur laut Ukraine.

Presiden Volodymyr Zelensky berkata, tujuh terkorban dalam serangan Russia dan angka sebenar dijangka meningkat apabila peluru berpandu itu diletupkan berhampiran bangunan pangsapuri di Vilnynsk, bandar Zaporizhzhia, selatan Ukraine.

“Kami telah melakukan segala-galanya supaya keadaan kembali normal,” katanya dalam ucapan hariannya, semalam.

Bagaimanapun beliau berkata, pasukan pertahanan udara Ukraine hanya berjaya menembak enam peluru berpandu dan lima buah drone yang dipercayai milik Russia.

Russia telah melepaskan peluru berpandu ke arah Ukraine – terkena bangunan dan sistem jana kuasa – dianggap serangan pengeboman paling dahsyat.

Sementara itu, sebuah loji gas dan kilang pembuatan peluru berpandu di Dnipro, timur negara itu juga menjadi sasaran terbaharu tentera Russia. – Agensi


Coldplay sokong LGBT, peguam gesa konsert November dibatalkan

Oleh Ainul Illia Meor Suzurudin

BANGI, 5 Muharam 1445H, Ahad – Presiden Badan Peguam Syarie Wilayah Wilayah Persekutuan menggesa kerajaan membatalkan konsert kumpulan rock popular dari Britain, Coldplay: Music Of The Spheres World Tour (MOTSWT) yang bakal dianjurkan di Stadium Nasional Bukit Jalil (SNBJ), pada 22 November akan datang.

Datuk Zainul Rijal Abu Bakar menegaskan, ia wajar dilakukan bagi mengelakkan insiden biadab yang dilakukan artis dari United Kingdom (UK) – The 1975 di Festival Good Vibes 2023 tempoh hari berulang kembali.

Tambahan pula, katanya, Coldplay adalah kumpulan yang konsisten mempertahan hak lesbian, gay, biseksual, transgender (LGBT) selain menyokong fahaman ‘alltheist’ – bermakna dia percaya Tuhan ada dalam setiap orang dan di mana-mana sahaja.

“Bulan November ini satu lagi band dari British iaitu Coldplay akan buat persembahan di Malaysia juga. Coldplay juga turut menyokong LGBT.

“PMX pula awal-awal lagi dah ucap Selamat Datang kepada Coldplay.

“Kami mendesak kerajaan agar membatalkan persembahan Coldplay atau kenakan syarat ketat agar tidak berulang insiden melampau ini,” katanya kepada Ismaweb.net.

Zainul Rijal menegaskan, kerajaan perlu memberi jaminan insiden tersebut tidak akan berlaku lagi pada masa akan datang dengan pemantauan ketat.

Coldplay terkenal sebagai pejuang hak LGBTQIA+, walaupun vokalis Chris Martin pernah mengakui bahawa dia seorang homofobia (perasaan takut atau benci yang amat sangat terhadap homoseksual) sebagai seorang kanak-kanak.

Selain itu, Chris yang dibesarkan sebagai seorang Kristian telah memilih untuk menjauhkan dirinya daripada agama, dan menggelar dirinya sebagai ‘alltheist’.

Jumaat lalu, vokalis kumpulan The 1975, Matty Healy melakukan tindakan jelik dan kurang sopan ketika membuat persembahan di Litar Antarabangsa Sepang.

Dalam konsert itu, Healy dilihat memegang botol arak di atas pentas ketika melakukan persembahan selain meludah dan merosakkan dron milik penganjur.

Bukan itu sahaja, Healy juga bertindak biadab dengan menghina undang-undang negara berkaitan isu LGBT sebelum mencium pemain bass The 1975, Ross McDonalds di atas pentas.

Dalam perkembangan terbaharu, kumpulan itu menerima padah apabila konsert yang dijadual diadakan di Jakarta, Indonesia, hari ini (23 Julai) dibatalkan oleh penganjur.

Mengumumkan di laman Instagram, selain di Indonesia, We The Fest menyatakan konsert kumpulan itu di Taipei, Taiwan yang sepatutnya berlangsung pada 25 Julai turut dibatalkan.


‘Soft power’ Agong tundukkan kerakusan politikus!

BANGI, 12 Rabiulawal 1442H, Khamis – Kejayaan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah mengemudi negara ketika kerajaan tidak stabil menolak dakwaan Seri Paduka memiliki peranan terhad dalam pentadbiran negara.

Oleh disebabkan itu, sejarah ini sewajarnya dirakam untuk dijadikan tauladan kepada generasi akan datang.

Pengasas Gabungan Peguam Malaysia (MLC), Lukman Sheriff Alias menegaskan, Seri Paduka telah menggunakan pengaruhnya atau ‘soft power’ dengan penuh bijaksana bagi menyelamatkan negara.

“Kita boleh lihat sendiri peranan Agong ketika kerajaan tidak stabil dan negara berada dalam keadaan genting. Beliau mengemudi negara.

“Dengan ini, YDPA telah…menyelamatkan negara tatkala politician ‘have failed the nation’ dengan mementingkan diri sendiri,” katanya dalam hantaran di Facebook beliau, hari ini.

Dalam perkembangan lain, Lukman Sheriff berkata, Belanjawan 2021 perlu diluluskan bagi memerangi COVID-19 selain memulihkan ekonomi negara.

Beliau berkata, perbelanjaan kerajaan dan ekonomi negara akan menerima implikasi besar sekiranya belanjawan itu tidak diluluskan.

“Siapa kata peranan Agong patut terhad kepada ceremonial purposes sahaja? Daulat Tuanku. Terima kasih dari rakyat biasa,” katanya.

Semalam, Al-Sultan Abdullah menasihati ahli Dewan Rakyat supaya memberi sokongan padu kepada Belanjawan 2021.

Seri Paduka bertitah, ini demi kesejahteraan dan kelangsungan hidup rakyat serta pemulihan ekonomi negara yang terkesan akibat penularan wabak COVID-19.

Datuk Pengelola Bijaya Diraja Istana Negara, Datuk Indera Ahmad Fadil Shamsuddin dalam kenyataan berkata, Al-Sultan Abdullah menegaskan Belanjawan 2021 amat penting kepada kerajaan dan pihak berkuasa, khususnya petugas barisan hadapan, untuk meneruskan dan melancarkan dasar serta usaha membendung dan menangani ancaman wabak COVID-19.

“Sehubungan itu, Al-Sultan Abdullah menyeru supaya ahli Dewan Rakyat menghormati titah nasihat Seri Paduka Baginda untuk mereka menghentikan segera perbalahan politik dan mengutamakan kebajikan rakyat serta kesejahteraan negara supaya Belanjawan 2021 diluluskan tanpa sebarang gangguan.

“Seri Paduka Baginda mengingatkan ahli Dewan Rakyat bahawa sengketa politik untuk kepentingan peribadi masing-masing akan merugikan negara dan seluruh rakyat akan menjadi mangsa pada ketika negara masih lagi bergelut menghadapi ancaman wabak COVID-19 ini,” katanya.


Hari Jumaat perbanyakkan selawat ﷺ

1. PERBANYAKKAN selawat pada hari Jumaat. Sesungguhnya selawat kita akan disampaikan kepada Rasulullah ﷺ. Sabda Rasulullah ﷺ:

وصلُّوا عليَّ فإنَّ صلاتَكُم تبلغُني حَيثُ كنتُمْ

“Dan berselawatlah ke atasku, sesungguhnya selawat kamu akan sampai kepadaku dimana sahaja kamu berada.” (HR Abu Daud)

2. Dalam sebuah hadis yang lain pula, Rasulullah ﷺ memperincikan lagi tentang keharusan memperbanyakkan selawat pada hari Jumaat. Sabda Rasulullah ﷺ:

إنَّ مِنْ أفضَلِ أيّامِكُمْ يَوْمَ الجُمُعة فأكْثِرُوا عَليّ مِنْ الصّلاَةِ فِيهِ فِإنّ صَلاَتكُمْ مَعْرُوْضَةٌ عَلي

“Sesungguhnya antara hari yang paling baik adalah Hari Jumaat. Maka perbanyakkanlah selawat ke atasku. Sesungguhnya selawat kamu akan dibentangkan kepadaku.” (HR Abu Daud)

3. Ketika menghuraikan hadis ini, Mulla Ali al-Qari menjelaskan bahawa ini adalah gambaran bagaimana selawat seseorang itu akan sentiasa diterima bahkan dibentangkan kepada Rasulullah melalui malaikat. Kata beliau:

يَعْنِي عَلَى وَجْهِ الْقَبُولِ فِيهِ، وَإِلَّا فَهِيَ دَائِمًا تُعْرَضُ عَلَيْهِ بِوَاسِطَةِ الْمَلَائِكَةِ

“Iaitu (hadis ini) membawa maksud gambaran penerimaan selawat seseorang itu, atau paling tidak ia menggambarkan bagaimana selawat itu dibentangkan kepada Rasulullah ﷺ melalui perantaraan malaikat.” (Mirqah Mafatih)

4. Manakala Ibn Mulaqqin pula menyatakan bahawa maksud dibentangkan selawat itu kepada Rasulullah adalah seakan penyerahan hadiah buat Baginda Nabi ﷺ. Kata beliau:

معنى معروضة علي موصولة إلي توصل الهدايا

“Yang dimaksudkan selawat itu dibentangkan ialah ia disampaikan kepada Baginda Nabi (seperti) sampainya hadiah-hadiah.”

Perbanyakkan selawat pada hari Jumaat. Semoga Allah membimbing kita.

Dr Ahmad Sanusi Azmi


Laporan khas isu Felda dibentang selewat-lewat bulan depan

TANJUNG MALIM, 1 Muharram 1442H, Khamis – Pasukan Khas Menangani Isu Felda yang dipengerusikan Tan Sri Abdul Wahid Omar akan membentangkan laporan penuh berkaitan agensi itu termasuk usaha pengukuhan kewangannya, selewat-lewatnya awal bulan depan.

Menteri di Jabatan Perdana Menteri (Ekonomi) Datuk Seri Mustapa Mohamed berkata laporan itu merupakan susulan daripada pembentangan kertas putih ‘Ke Arah Kelestarian Lembaga Kemajuan Tanah Persekutuan’ (Felda) yang dibentangkan di Parlimen pada April tahun lalu.

“Pasukan khas ini yang ditubuhkan kerajaan telah hampir siap laporannya dan kami jangka seminggu dua lagi akan disampaikan secara rasmi kepada kerajaan.

“Pembentangan dijangka bulan ini, atau paling lewat awal bulan depan dan kami harap pada bulan Oktober, kerajaan akan dapat mengumumkan beberapa tindakan untuk memastikan kelestarian Felda,” katanya kepada pemberita selepas mengadakan perjumpaan bersama kepimpinan Felda Trolak Utara dan Selatan di Slim River di sini, hari ini.

Pengumuman mengenai penubuhan Pasukan Khas Menangani Isu Felda dibuat Perdana Menteri Tan Sri Muhyiddin Yassin ketika merasmikan sambutan Hari Peneroka Felda Peringkat Kebangsaan 2020 bulan lalu di sini dalam usaha mengenal pasti kaedah terbaik bagi menjamin kelestarian kewangan Felda demi manfaat warga peneroka.

Mengulas lanjut, Mustapa yang juga Ahli Parlimen Jeli berkata selain mencari kaedah untuk memperkukuhkan kewangan Felda, laporan itu turut akan mengandungi model bagi mengurangkan beban hutang yang ditanggung peneroka dan usaha meningkatkan pengeluaran.

“Hari ini pengeluarannya adalah antara 19 hingga 20 tan bagi setiap 0.40 hektar setahun kepada sasaran 25 tan setahun dan sasaran ini mampu dicapai dengan teknologi baru,” katanya.

Mengenai Lembah Herba Wilayah Trolak sebagaimana diumumkan Muhyiddin sebelum ini, Mustapa berkata ia merupakan antara usaha untuk meningkatkan pendapatan dengan pemantauan berterusan perlu dilakukan untuk memastikannya kejayaannya.

Sementara itu, ditanya mengenai Pilihan Raya Kecil (PRK) Dewan Undangan Negeri (DUN) Slim, Mustapa yakin peneroka Felda yang berjumlah lebih 13,000 daripada keseluruhan 23,094 pengundi di kawasan itu akan memberi sokongan kepada calon Barisan Nasional (BN) Mohd Zaidi Aziz berikutan usaha kerajaan meningkatkan taraf sosial dan ekonomi warga Felda.

PRK DUN Slim akan menyaksikan pertandingan tiga penjuru antara calon BN Mohd Zaidi Aziz, 43, dan dua calon Bebas iaitu S. Santhasekaran, 44, dan Amir Khusyairi Mohamad Tanusi, 38, mewakili Parti Pejuang Tanahair (Pejuang) yang baharu mengemukakan permohonan rasmi penubuhan, semalam. – Bernama


PRK DUN Jepak: 22,731 pengundi pilih ADUN baharu hari ini

BINTULU, 20 Rabiulakhir 1445H, Sabtu – Sebanyak 22,731 pengundi berdaftar akan memilih wakil rakyat baharu pada Pilihan Raya Kecil (PRK) Dewan Undangan Negeri (DUN) Jepak hari ini.

Sebanyak 14 pusat mengundi membabitkan 45 saluran akan dibuka pada 7.30 pagi dengan 11 daripadanya ditutup pada 5.30 petang manakala tiga lagi pada 4 petang.

Sebelum ini Suruhanjaya Pilihan Raya (SPR) mengeluarkan sebanyak 73 kertas undi pos kepada pemilih berdaftar yang layak termasuk 43 anggota dan pegawai polis bagi PRK berkenaan.

Tempoh kempen PRK Jepak berlangsung selama dua minggu sejak 21 Oktober lepas.

PRK berkenaan menyaksikan pertembungan tiga penjuru antara calon Gabungan Parti Sarawak (GPS) Iskandar Turkee, calon Parti Bumi Kenyalang (PBK) Stevenson Joseph Sumbang dan calon Parti Aspirasi Rakyat Sarawak (Aspirasi) Chieng Lea Phing.

Jabatan Meteorologi Malaysia (MetMalaysia) meramalkan cuaca cerah pada sebelah pagi dan ribut petir dijangka berlaku di beberapa kawasan pada sebelah petang.

Pengerusi SPR Tan Sri Abdul Ghani Salleh menjangkakan peratusan keluar mengundi pada PRK ini mencapai 65 peratus.

Semasa meninjau persiapan SPR di Pusat Penjumlahan Undi PRK Jepak di Dewan Suarah di sini pada Khamis, beliau berkata keputusan dijangka diumum pada 9 malam.

PRK Jepak diadakan susulan kematian penyandangnya untuk hampir enam penggal, Allahyarham Datuk Talib Zulpilip daripada GPS pada 15 Sept lepas.

Dalam Pilihan Raya Negeri Sarawak ke-12 yang diadakan pada Disember 2021, Allahyarham Talib yang menyandang kerusi DUN Jepak sejak 1996 berjaya mempertahankannya dengan memperoleh majoriti 4,243 undi. – Bernama


Rakyat kecam UMNO tinggalkan PN ketika kes COVID-19 melonjak tinggi

BANGI, 27 Zulkaedah 1442H, Khamis – Tindakan UMNO menarik balik sokongan terhadap kerajaan Perikatan Nasional (PN) sukar diterima, di kala negara berhadapan situasi genting apabila jangkitan COVID-19 hari ini mencecah lebih 8,000 kes.

Walaupun keputusan itu dikatakan bersandarkan kepada kepentingan rakyat, masing-masing pengguna media sosial merasakan tindakan berkenaan sekadar memenuhi cita-cita parti keramat Melayu itu yang ‘gilakan’ kuasa.

Tidak mempercayai tujuh sebab utama yang UMNO nyatakan untuk menamatkan sokongan kepada Tan Sri Mahiaddin Yassin, salah seorang pengguna laman sosial Facebook, Hakimuddin M Jalil berkata, parti itu hanya menggunakan alasan memberi fokus kepada kebajikan rakyat.

“Tak pernah habis dengan politik. Menggunakan alasan nak bantu rakyat tapi yang terzahir daripada perbuatan adalah lebih kepada hendakkan kuasa.

“Semoga yang gilakan dan tamakkan kuasa dijauhi Allah daripada mendapat tempat dalam pentadbiran negara,” katanya.

Sementara itu, pengguna laman Facebook, Siti Khatijah menegaskan, pada masa ini kerajaan sepatutnya mencari jalan penyelesaian untuk mengurangkan COVID-19 bukan berebut hendakkan tempat Perdana Menteri.

“PM yang ada dengan TPM kira okay dah. Kalau asyik berbalah sampai bila Malaysia nak aman dan makmur. Malulah dengan dunia luar. Kita kena pegang kata orang tua dulu seperti air dicincang takkan putus. Gaduh macam mana pun kita kena bersatu padu demi negara kita Malaysia,” katanya.

Turut berang dengan situasi semasa, Ariff Ipin berkata, dalam kekalutan ini, pada akhirnya rakyat tetap menderita dek kerana ahli politik yang gila kuasa.

“Tak habis politik bodoh rakyat menderita kau orang duk gila kuasa. Apa nak jadi aku pun tak tahu dah, ini semua politik menyusahkan rakyat. Kami menderita disebabkan kalian perangai pentingkan diri.

Manakala seorang lagi pengguna, Supri Sufian pula meminta Datuk Seri Ahmad Zahid Hamidi meletakkan jawatan secara berhormat seperti mana beliau meminta Mahiaddin berbuat perkara yang sama.

“Zahid pun tolong letak jawatan secara berhormat. Kerana kau nanti UMNO nyawa-nyawa ikan balik. Orang sibuk pasal COVID-19, kau sibuk juga pasal politik. Tunggulah COVID-19 selesai dahulu,” katanya.

Sementara itu, Najiha Anggun Andaman berkata, selagi COVID-19 di Malaysia ini tidak seperti negara Brunei, selagi itu dia tidak akan menyokong mana-mana parti.

“Rakyat jaga SOP, berkurung dalam rumah keluar bila perlu, kerja pun tak boleh. Hidup semakin susah, tertekan mana nak fikir untuk tambah pendapatan. Orang politik tak habis-habis fikir pasal siapa nak jadi Perdana Menteri.

“Tolonglah bersatu para politik tak kiralah parti pembangkang sekalipun untuk kita sama-sama hapuskan wabak COVID-19 di muka bumi Malaysia ini.

“Rakyat dah letih sangat-sangat ni. Kalau rakyat semua mati kerana COVID-19 ini, awak orang politik memerintahlah dengan puak-puak awak tanpa rakyat,” katanya.

Kisuk Senalor pula mengatakan bahawa ahli UMNO sebenarnya sudah lama menolak Ahmad Zahid yang mempunyai puluhan kes mahkamah.

“Kenapalah Zahid ini susah sangat faham, ahli UMNO dah lama tolak dia. Percayalah kalau UMNO nak pulih, muka-muka bermasalah seperti Zahid, Najib, Nazri Aziz dan yang ada kes mahkamah jangan terlibat sama sekali dalam pergerakan UMNO. Tok Mat Negeri Sembilan kena ‘lead’ UMNO baru,” katanya.


India lulus vaksin Johnson & Johnson untuk kecemasan

NEW DELHI, 29 Zulhijjah 1442H, Ahad – India pada Sabtu meluluskan penggunaan vaksin COVID-19 Johnson & Johnson bagi tujuan kecemasan, untuk meningkatkan kempen imunisasi ketika kebimbangan terhadap gelombang jangkitan wabak.

Menteri Kesihatan, Mansukh Mandaviya berkata, kelulusan itu akan meningkatkan usaha melawan wabak di India, selepas sekurang-kurangnya 200,000 nyawa terkorban dalam gelombang dua bulan hingga pertengahan Jun lalu.

“India memperluas kelulusan vaksinnya. Vaksin dengan satu dos iaitu Johnson & Johnson telah diberikan kelulusan untuk tujuan penggunaan kecemasan di India,” kata menteri itu di Twitter.

Negara yang memiliki populasi 1.3 bilion penduduk itu telah memberikan 500 juta dos vaksin setakat ini, namun hanya lapan peratus sahaja individu yang telah melengkapkan dua dos suntikan.

Johnson & Johnson adalah vaksin kelima yang diluluskan di India setelah Oxford-AstraZeneca, Sputnik V dan Moderna.

India ketika ini kekal sebagai negara paling teruk terjejas selepas Amerika Syarikat, dengan lebih 32 juta kes direkodkan dan 427,000 kematian.

Bukan hanya meragui jumlah sebenar kes, pakar juga menganggap langkah vaksinasi yang perlahan menjadikan India berisiko berdepan peningkatan kes jangkitan baharu. –  Agensi


Myanmar janji bawa pulang pelarian Rohingya di Bangladesh

DHAKA, 9 Rabiulawal 1442H, Isnin – Myanmar memberitahu China – kononnya negara itu akan membawa pulang pelarian etnik Rohingya yang berlindung di sempadan Bangladesh.

Kementerian Luar Negeri Bangladesh dalam satu kenyataan berkata, perkara itu dimaklumkan diplomat tertinggi China, Wang Yi kepada rakan sejawatnya, AK Abdul Momen dalam satu panggilan telefon, baru-baru ini.

“Menteri Luar Negeri China dan Anggota Dewan Negara, Wang Yi mengatakan Myanmar sekali lagi memberi jaminan bahawa akan mengambil kembali pelarian Rohingya pulang ke negara berkenaan,” kata kementerian itu.

Katanya, Myanmar memberitahu China bahawa negara itu akan segera mengadakan perbincangan dengan Bangladesh mengenai pemulangan pelarian Rohingya.

Wang berkata, Beijing tetap berhubung dengan Myanmar mengenai krisis Rohingya, sekali gus meyakinkan Momen bahawa perbincangan di antara Dhaka dan Naypyitaw akan diadakan setelah pemilihan Myanmar pada bulan November, kata kementerian.

“Ia akan diikuti dengan pertemuan tiga pihak antara China,  Bangladesh dan Myanmar.

“Pada masa sama, panggilan telefon berkenaan turut membincangkan isu-isu lain antara China dan Bangladesh, termasuk vaksin COVID-19 dan pemulihan ekonomi pasca wabak,” kata kementerian.

Etnik minoriti Islam Rohingya ditindas kejam oleh kerajaan Myanmar.

Hampir sejuta pelarian Rohingya melintasi sempadan kerana melarikan diri daripada kempen pembunuhan beramai-ramai di negeri Rakhine.

Penyiasat Pertubuhan Bangsa-Bangsa Bersatu (PBB) mendakwa, Rohingya hidup dalam sengsara, sambil menambah lebih 40,000 struktur dimusnahkan dalam operasi kejam kerajaan pada 2017. –  Agensi


Bakar al-Quran: Gabungan 30 NGO serah nota bantahan ke Kedutaan Sweden

KUALA LUMPUR, 5 Rejab 1444H, Jumaat – Lebih 30 gabungan pertubuhan bukan kerajaan (NGO) hadir ke Kedutaan Sweden di sini hari ini, bagi menyerahkan nota bantahan terhadap tindakan kerajaan Sweden membenarkan ahli politik pelampau Rasmus Paludan membakar kitab suci Islam, al-Quran di Stockholm, Sabtu lepas.

Presiden Majlis Perundingan Pertubuhan Islam Malaysia (MAPIM), Mohd Azmi Abdul Hamid berkata, nota bantahan itu diserahkan kepada wakil Duta Sweden di Malaysia Dr Joachim Bergstrom.

“Kami minta supaya mereka akur bahawa apa yang dilakukan pihak sana (kerajaan Sweden) adalah berbahaya walaupun atas nama kebebasan,” katanya dalam sidang media selepas menyerahkan nota bantahan di Kedutaan Sweden di Jalan Mayang Sari, di sini, hari ini.

Semalam, Bernama melaporkan Malaysia tidak akan bertolak ansur dengan perbuatan membakar buku atau teks agama termasuk al-Quran, Injil dan teks agama Hindu kerana rakyat Malaysia menghargai kemanusiaan dan menghormati hak setiap individu.

Selain itu, Perdana Menteri, Datuk Seri Anwar Ibrahim dilaporkan mengutuk sekeras-kerasnya tindakan ahli politik pelampau kanan Sweden-Denmark itu yang membakar naskhah al-Quran di Sweden dan menjelaskan terdapat begitu banyak salah faham dan prasangka terhadap agama di seluruh dunia termasuk Islam.

Pada Ahad, Anwar dilaporkan bukan sahaja mengutuk sekeras-kerasnya tindakan itu malah, menggesa kerajaan Sweden supaya mengambil tindakan segera ke atas pelaku perbuatan keji itu selain memastikan langkah drastik di masa depan untuk menangani peningkatan Islamofobia yang membimbangkan di negara tersebut.

Paludan, dari parti politik Denmark, Hard Line atau Stram Kurs diberikan kebenaran membakar al-Quran pada Sabtu di luar Kedutaan Turkiye di Stockholm yang membangkitkan kemarahan penganut Islam di seluruh dunia.-  Bernama


Ikrar India, China mampu kurangkan pemanasan global di bawah 2 darjah Celcius

GLASGOW, 28 Rabiulawal 1443H, Khamis – Ikrar iklim baharu yang dibuat oleh China dan India – antara tiga pengeluar utama gas rumah hijau yang memanaskan planet – buat pertama kalinya dalam dunia akan mengurangkan pemanasan planet kepada di bawah 2 darjah Celcius.

Penyelidikan yang diterbitkan pada hari Rabu (3 November) oleh Climate Resource – sebuah syarikat permulaan penyelidikan yang berpangkalan di Melbourne – menunjukkan bahawa jika semua 194 negara memenuhi janji yang mereka buat di bawah Perjanjian Paris, dunia mempunyai peluang yang baik untuk mengehadkan pemanasan kepada 1.9 darjah Celcius melebihi tahap pra-industri.

Ini adalah dalam sasaran 2 darjah Celcius yang digariskan di bawah Perjanjian Paris 2015, tetapi masih kurang daripada ambang 1.5 darjah Celcius yang dikatakan oleh saintis iklim akan membantu negara mengelak daripada mengalami kesan iklim yang lebih teruk.

Setiap tahap pemanasan boleh meningkatkan keterikan impak iklim seperti kejadian cuaca ekstrem, kebakaran hutan dan ribut yang lebih kuat.

Para penyelidik dalam satu kenyataan berkata: “Perubahan utama yang akan membawa unjuran pemanasan di bawah penanda aras ketara 2 darjah Celcius ialah pengumuman baharu China (ikrar iklim) dan pengumuman baharu India pada COP26, kedua-duanya menampilkan sasaran pelepasan sifar bersih menjelang 2060 dan 2070.”

Pada bulan Oktober, China – pengeluar gas rumah hijau terbesar di dunia – mengeluarkan rancangan nasionalnya yang memperincikan bagaimana ia bertujuan untuk mencapai kemuncak pelepasan karbon dioksida sebelum 2030 dan neutraliti karbon sebelum 2060.

Ia melakukannya hanya beberapa hari sebelum perbincangan iklim COP26 bermula di Glasgow.

Bagi India, yang merupakan pengeluar ketiga terbesar di dunia selepas Amerika Syarikat, Perdana Menterinya, Narendra Modi mengumumkan semasa COP26 bahawa negara itu akan menjadi neutral karbon menjelang tahun 2070 – menjadi yang terakhir daripada penyumbang karbon utama dunia yang mengumumkan pelepasan karbon sifar atau net zero emissions.

Modi juga mengumumkan bahawa intensiti karbon dalam sektor ekonomi India – jumlah barangan yang dihasilkan setiap unit tenaga – akan dikurangkan sebanyak 45 peratus menjelang 2030. Matlamat sebelumnya ialah 35 peratus.

Tambah penyelidik: “Secara keseluruhan, 11 negara mengemas kini sumbangan mereka yang ditentukan secara nasional sejak 18 Oktober, titik perbandingan sebelum COP26.”

Sumbangan yang ditentukan secara nasional merujuk kepada ikrar iklim yang dibuat oleh negara di bawah Perjanjian Paris, yang memerlukan ikrar baharu diserahkan setiap lima tahun. Pusingan pertama ikrar dibuat pada tahun 2015.

Persidangan tahun ini – yang ditangguhkan setahun kerana pandemik COVID-19 – menandakan pusingan kedua penyerahan ikrar dari negara. Negara-negara dijangka secara kolektif menjanjikan pengurangan pelepasan yang lebih bermatlamat tinggi. – Agensi


Wisma Persekutuan Melaka ditutup untuk sanitasi, saringan COVID-19

MELAKA, 21 Zulkaedah 1442H, Jumaat – Wisma Persekutuan di Jalan Business City, Pusat Dagangan Antarabangsa Melaka (MITC) Ayer Keroh di sini ditutup selama seminggu sejak 28 Jun lalu hingga 5 Julai ini untuk kerja disinfeksi dan tujuan saringan, berikutan terdapat kes COVID-19 melibatkan petugas di bangunan berkenaan.

Exco Kesihatan dan Antidadah negeri Datuk Rahmad Mariman berkata Wisma Persekutuan yang turut menempatkan Jabatan Kesihatan Negeri Melaka, merekodkan 28 kes positif COVID-19.

“Pecahan kes adalah terdiri daripada 17 orang kakitangan daripada beberapa agensi dan pekerja lain di bangunan Wisma Persekutuan seperti pekerja kafe, keselamatan, pembersihan serta 11 kontak keluarga.

“Punca penularan masih dalam siasatan dan aktiviti pengesanan kontak sedang giat dijalankan,” katanya dalam kenyataan.


Kartel daging haram: Dedah jenama supaya umat Islam tak salah beli

BANGI, 10 Jamadilawal 1442H, Jumaat – Pihak berkuasa diminta mendedahkan jenama produk daging import dari negara sumber tidak sah, termasuk diragui status halal dan kualitinya yang dijual di pasaran tempatan.

Saranan itu disuarakan Naib Pengerusi Pertubuhan-Pertubuhan Pembela Islam (PEMBELA), Cikgu Izzat Johari bagi memastikan sensitiviti umat Islam dapat dijaga.

“Kita semua mahu pihak berkuasa untuk dedahkan segera, jenama produk daging yang didapati status halalnya diragui.

“Kita gesa, pihak berkuasa telus dan dedahkan segera jenama daging tersebut sebelum lebih ramai umat Islam tersalah beli,” katanya menerusi catatan ringkas di Facebook hari ini.

Pada masa sama, beliau yang juga Pengerusi Amal Sejagat Malaysia menggesa umat Islam berhenti membeli daging sejuk beku yang jenamanya diragui.

“Bukan daging lembu tetapi takut-takut daging kangaroo,” katanya sambil menyarankan golongan muslim mengutamakan produk keluaran muslim.

Pada 1 Disember lalu, media melaporkan sebuah gudang syarikat daging sejuk beku di Taman Perindustrian Senai, Johor Bahru, Johor diserbu pihak berkuasa hasil risikan Jabatan Perkhidmatan Kuarantin dan Pemeriksaan Malaysia (Maqis) kerana dipercayai terlibat dalam kegiatan menyeludup daging sejuk beku.

Kartel berkenaan dipercayai menjadikan sebuah gudang di Senai sebagai lokasi untuk membuat label dan cap palsu yang kemudiannya akan ditampal pada kotak daging yang telah dibungkus semula.


SUHAKAM gagal berfungsi pertahan hak rider p-hailing

Oleh Athirah Huda Zalhe

BANGI, 3 Jamadilawal 1443H, Rabu – Pertubuhan-Pertubuhan Pembela Islam (PEMBELA) hari ini mengkritik peranan dan fungsi Suruhanjaya Hak Asasi Manusia (SUHAKAM) kerana gagal mempertahankan hak golongan penghantar makanan (p-hailing) yang ditindas oleh sistem tidak terkawal daripada syarikat penyelia.

Apatah lagi, penindasan itu bukan hanya membabitkan isu status sebagai pekerja, malah ‘rider’ turut didakwa dinafikan hak mereka melaksanakan tuntutan sebagai muslim sewaktu bertugas.

Ketua Media PEMBELA, Haji Rashidi Haris berkata, sehingga kini suruhanjaya itu masih membisu, sedangkan tingkah berkenaan berbeza jika isu yang timbul membabitkan gerakan berhaluan kiri.

Beliau berkata, tatkala isu yang tercetus membabitkan hal ehwal Islam dan orang Islam, SUHAKAM mula menonjolkan sikap ‘pilih bulunya’ untuk bersuara.

“Adakah SUHAKAM ini lidah ataupun benteng bagi gerakan haluan kiri atau agama lain apabila mereka lebih lantang dengan isu melibatkan ‘golongan sebelah sana’, namun apabila melibatkan Islam dan umat Islam mereka diam sejuta bahasa.

“Jelas SUHAKAM perlu ‘direset’ dengan anggota yang lebih berwibawa yang mendukung Perlembagaan Persekutuan, bukan piagam PBB,” katanya kepada Ismaweb.net, hari ini.

Sebelum ini, rider beragama Islam mendakwa, mereka berisiko menghadapi kejatuhan Petunjuk Prestasi Utama (KPI) sekiranya berhenti untuk menunaikan solat serta menolak mengambil pesanan berasaskan babi.

Perkara itu menimbulkan rasa kesal kepada Pengerusi PEMBELA, Haji Aminuddin Yahaya apabila isu itu tidak mendapat simpati atau tindakan sepatutnya daripada SUHAKAM.

Mengulas lanjut, Rashidi akui turut kecewa dengan suruhanjaya berkenaan yang diterajui kebanyakan tokoh-tokoh hebat dalam bidang syariah dan ahli majlis agama.

“Namun, ada sesetengah perjuangan mereka itu ada yang bertentangan dengan hak agama Islam sebagaimana yang diperuntukkan kedudukannya pada Perkara 3 dalam Perlembagaan Persekutuan.

“Persoalannya, kenapa SUHAKAM diam? Apakah kemelut rider yang menjejaskan pendapatan mereka, maka SUHAKAM tidak perlu ambil tahu dan bertanggungjawab menanganinya?

“Apakah menuntut supaya ‘pondan’ bebas berpakaian adalah lebih penting dan bersifat antarabangsa berbanding isu hak rider ini?,” katanya.


Nasib penternak patin sangkar terzalimi

MENYELAMI nasib penternak patin sangkar yang terzalimi hingga menanggung rugi yang sangat besar akibat projek korek pasir Sungai Pahang di Kampung Pangsenam, Temerloh. Sangat menyedihkan.

Saya berbual panjang dengan seorang pengusaha patin sangkar yang mesra dengan panggilan Encik Lah. Menurut beliau, projek korek pasir di sekitar Sungai Pahang ini telah mengakibatkan sungai menjadi cetek di kawasan tersebut yang akhirnya menjejaskan industri patin sangkar di situ.

Lebih malangnya lagi, isu ini sudah berlarutan sejak tahun 2014 tetapi tidak nampak sebarang petanda untuk selesai. Tiada seorang wakil rakyat khususnya di Temerloh ini mengambil peduli apatah lagi untuk berbuat sesuatu sejak sekian lama dan silih berganti.

Malah, saya difahamkan isu ini telah cuba dibawa ke peringkat atasan sekurang-kurangnya sehingga ke kerajaan negeri tetapi dipandang sepi sahaja.

Tidak pelik pun melihat sikap kerajaan negeri, kerana saya pernah hadapi perkara yang sama banyak kali.

Yang paling saya teringat bagaimana saya dan rakan-rakan satu ketika dahulu ingin membawa isu pencerobohan tanah di Raub dalam isu Musang King. Walaupun pada asalnya kami ingin membantu kerajaan negeri yang diceroboh tanahnya, akhirnya kami pula dilayan dengan begitu buruk sekali. Malah, dilayan lebih teruk berbanding penceroboh itu sendiri.

Saya berpendapat bahawa industri ikan patin ini mesti dibela sebaik mungkin, bukan sekadar di peringkat negeri tetapi peringkat Persekutuan kerana ianya sebuah industri berpotensi tinggi dan sangat unik yang tiada di tempat lain.

Potensi yang saya lihat adalah industri ini mampu pergi ke tahap antarabangsa yang bukan sahaja boleh mengangkat ekonomi Temerloh, tetapi ekonomi negara.

Bukan sekadar konteks ikan mentah sahaja, tetapi mampu melonjakkan Temerloh sebagai destinasi perlancongan masakan (food tourism) melalui pelbagai juadah tradisi negeri Pahang yang unik seperti gulai tempoyak, pais dan sebagainya.

Akhirnya Temerloh maju, berkembang pesat dan rakyatnya juga menikmati pelbagai faedah.

Untuk mencapai ke arah visi keunggulan ekonomi tempatan sebegini di Temerloh, pastinya kita perlu menyelesaikan isu-isu fundamental industri tersebut terlebih dahulu.

Aminuddin Yahaya
Pengerusi GTA Negeri Pahang
31 Oktober 2022


Terima suapan, Timbalan Pendakwa Raya direman 6 hari

PUTRAJAYA, 21 Safar 1442H, Sabtu – Seorang Timbalan Pendakwa Raya direman enam hari bermula hari ini, kerana disyaki menerima wang suapan berjumlah RM345,000 sebagai balasan menyelesaikan kes penipuan melibatkan urusan jual beli tanah.

Majistret Shah Wira Abdul Halim mengeluarkan perintah reman sehingga 15 Okt ini, selepas mendengar permohonan Suruhanjaya Pencegahan Rasuah Malaysia (SPRM) di Mahkamah Majistret Putrajaya, di sini hari ini.

Menurut sumber SPRM, lelaki berusia 50 tahun itu ditahan di Ibu Pejabat SPRM di sini semalam ketika hadir memberi keterangan.

Sumber SPRM berkata suspek dipercayai telah menerima suapan daripada individu bergelar ‘Datuk’ pada tahun 2016.

“Suspek ketika itu bertugas sebagai Timbalan Pendakwa Raya di Jabatan Peguam Negara di Putrajaya dan kini bertugas sebagai Timbalan Pendakwa Raya di Selangor,” katanya.

Menurut sumber, kes ini disiasat mengikut Seksyen 16 (a)(A) Akta SPRM 2009. – Bernama


Peruntukan sekolah swasta Cina selama 2 tahun penyelewengan PH

Oleh Ainul Illia Meor Suzurudin

BANGI, 24 Rabiulawal 1442H, Selasa – Sekolah menengah persendirian Cina (SMPC) sememangnya tidak layak sama sekali untuk menerima sebarang peruntukan secara rasmi daripada kerajaan Persekutuan dalam belanjawan negara, apatah lagi mahu menuntut dana seolah-olah ia adalah hak mereka.

Felo Utama Institut Kajian Etnik, Universiti Kebangsaan Malaysia (UKM), Prof Datuk Dr Teo Kok Seong berkata, amalan memberikan peruntukan dana kepada SMPC selama dua tahun berturut-turut telah memberikan kesan yang buruk.

Ketika era pemerintahan Pakatan Harapan (PH), SMPC diperuntukkan RM12 juta pada tahun 2019 dan dana tersebut meningkat kepada RM15 juta pada 2020.

Dana tersebut diumumkan oleh Menteri Kewangan ketika itu iaitu Lim Guan Eng dan ia diberi secara terus daripada Kementerian Kewangan, bukan melalui Kementerian Pendidikan.

“Sepatutnya dana untuk mereka ini tak perlu diagihkan pun. Sekolah menengah persendirian Cina ini swasta, mereka pun sebenarnya tahu mereka tiada hak pun nak mendesak kerajaan, tetapi sekarang mereka tuntut dana itu semacam dah jadi hak mereka pula.

“Ini satu kesilapan Pakatan Harapan, dan juga satu penyelewengan. Perbuatan ini tak betul langsung,” tegasnya ketika dihubungi Ismaweb.net.

Mengulas lanjut, Prof Kok Seong berkata, pihak ini perlu sedar bahawa mereka sendiri yang memilih untuk menjadi entiti swasta dan menolak untuk menggunakan silibus yang selari dengan dasar pendidikan negara.

Bahkan, kewujudan mereka di negara ini pun sudah cukup membuktikan betapa demokratik dan liberalnya Malaysia dalam membenarkan sukatan pelajaran berlainan untuk diajar di dalam negara, kata beliau lagi.

“Kita tak sekat mereka nak guna bahasa Cina, tak nak guna kurikulum kebangsaan pun kita tak sekat. Mereka nak guna silibus dari Taiwan ke Hong Kong ke kita tak sekat. Cukup liberal dah negara ini. Mereka patut berterima kasih.

“Tetapi mereka nak lagi dan lagi. Sepatutnya apabila mereka sudah dapat kebebasan yang begitu istimewa sifatnya, yang takkan dapatlah di tempat lain di dunia ini, sudah cukuplah tak payah nak tamak lagi.

“Ini minta yang tak sepatutnya. Minta diiktiraf sijil mereka – Sijil Peperiksaan Bersepadu (UEC). Minta peruntukan lagi. Nampak sangat rakus. Semua sepanjang jalan nak untung sahaja. Mereka tiada pemikiran yang rasional, mereka main sondol sahaja,” katanya lagi.

Memetik PH sebagai punca sikap tak sedar dek untung SMPC ini, Prof Kok Seong berkata, ia sebenarnya tak dapat dinafikan dilihat sebagai suatu sifat yang buruk dalam kalangan masyarakat Cina.

“Nampak sangat buruk perangai, pentingkan diri sendiri. Kalau mereka berpikiran rasional mereka takkan menuntut apa yang bukan hak.

“Sepatutnya apa yang diberikan oleh kerajaan itu mereka anggap sebagai ihsan sahaja. Kalau kerajaan beri pun itu hanya sekadar pemberian murah hati oleh kerajaan.

“Jadi baguslah tahun ini tiada apa-apa dana untuk mereka. Itu adalah cara betul. Kalau kerajaan nak bagi, boleh bagi dalam bentuk ihsan,” katanya.


Pendaftaran, kemas kini BKM dibuka mulai hari ini

BANGI, 27 Jamadilawal 1443H, Sabtu – Pendaftaran baharu dan kemas kini Bantuan Keluarga Malaysia (BKM) akan dibuka mulai hari ini sehingga 31 Januari 2022, kata Menteri Kewangan, Tengku Datuk Seri Zafrul Tengku Abdul Aziz.

Beliau berkata, tempoh itu bertujuan untuk memastikan mereka yang layak atau masih tiada dalam pangkalan data kerajaan dapat mengemukakan permohonan masing-masing.

Malah, penerima sedia ada yang mempunyai sebarang perubahan maklumat juga berpeluang membuat pengemaskinian, katanya.

“Secara keseluruhan, BKM pada tahun 2022 akan memanfaatkan lebih 9.6 juta penerima dengan peruntukan RM8.2 bilion iaitu peningkatan berbanding 8.6 juta penerima dengan peruntukan RM7 bilion di bawah BPR pada tahun 2021.

“Bagi mengurangkan golongan yang tercicir (atau exclusion error), data berikut akan dibawa secara automatik ke dalam BKM untuk disemak silang kelayakan mengikut syarat yang ditetapkan,” katanya dalam kenyataan, hari ini.

Ia antaranya ialah penerima Bantuan Prihatin Rakyat (BPR) 2021; Bantuan Khas COVID-19 (BKC) B40 2021; pemohon BPR 2021 yang tidak lulus atas alasan menerima Geran Khas Prihatin dan data agensi kerajaan melalui e-Kasih, bantuan JKM, penghuni perumahan awam atau Projek Perumahan Rakyat di bawah DBKL serta KPKT, Orang Asli JAKOA, gelandangan berdaftar dengan KPWKM dan DBKL, ibu tunggal berdaftar dengan KPWKM, penerima skim insurans pekerjaan PERKESO serta penerima zakat atau baitulmal di Lembah Klang.

Tengku Zafrul berkata, permohonan boleh dibuat secara atas talian melalui http://bkm.hasil.gov.my atau secara manual mulai 3 Januari di cawangan Lembaga Hasil Dalam Negeri (LHDN) atau pejabat satelit LHDN atau Pusat Khidmat Hasil LHDN atau Pusat Transformasi Bandar (UTC) LHDN.

“Kerajaan kekal komited dalam memastikan bantuan yang disediakan menjamin kesejahteraan Keluarga Malaysia,” katanya.


Banjir di Selatan Thailand korban 11 nyawa, 2 masih hilang

NAKHON SI THAMMARAT, 19 Rabiulakhir 1442H, Sabtu – Banjir buruk susulan hujan lebat di Nakhon Si Thammarat yang terletak di selatan Thailand telah mengorbankan 11 nyawa manakala dua lagi dilaporkan hilang.

Berikutan hujan lebat berterusan sejak minggu lepas, sembilan wilayah di selatan Thailand iaitu Surat Thani, Nakhon Si Thammarat, Phatthalung, Trang, Songkhla, Pattani, Narathiwat, Satun dan Yala telah dilanda banjir.

Nakhon Si Thammarat merupakan wilayah paling teruk terjejas.

Gabenor Nakhon Si Thammarat Kraisorn Wisitwong berkata kesemua 23 daerah telah dilanda banjir dan lebih 184,000 keluarga terjejas.

“Walaupun hujan sudah berhenti hari ini dan air banjir surut namun terdapat beberapa daerah masih ditenggelami air. Kemusnahan akibat banjir kali ini amat teruk,” katanya.

Sehingga hari ini, 11 dilaporkan maut termasuk seorang ibu muda berusia 27 tahun dan anak lelakinya berusia lima tahun selepas perahu yang dinaiki mereka terbalik akibat arus deras di Phra Phom.

“Usaha mencari dan menyelamat akan diteruskan untuk mengesan dua mangsa yang masih hilang,” katanya. – Bernama


Russia hanya akan guna senjata nuklear jika terancam

MOSCOW, 20 Syaaban 1443H, Rabu – Kremlin berkata, Russia hanya akan menggunakan senjata nuklear jika kewujudannya terancam.

Jurucakap Kremlin, Dmitry Peskov membuat kenyataan itu semasa temubual dengan CNN International, apabila ditanya sama ada beliau yakin dan pasti bahawa Presiden Vladimir Putin tidak akan menggunakan senjata nuklear dalam konteks konflik Ukraine.

Kini kebimbangan terus berkembang di Barat jika operasi ketenteraan Moscow di Ukraine boleh meningkat kepada perang nuklear skala penuh.

“Kami mempunyai konsep keselamatan dalam negeri dan ia adalah umum, anda boleh membaca semua sebab senjata nuklear digunakan.

“Jadi jika ancaman wujud kepada negara kita, maka ia (senjata nuklear) boleh digunakan mengikut konsep kita,” katanya.

Beliau juga menegaskan bahawa tidak ada sebab lain yang membolehkan Russia menggunakan pilihan nuklear, mengikut dasar keselamatan negara itu.

Peskov selanjutnya menyatakan bahawa perang Russia di Ukraine ‘berjalan dengan ketat mengikut rancangan dan tujuan yang telah ditetapkan sebelumnya.’

Komen itu dibuat sehari selepas Presiden Amerika Syarikat, Joe Biden mendakwa adalah ‘jelas’ Russia sedang mempertimbangkan penggunaan senjata kimia dan biologi di Ukraine, memberi amaran tentang tindak balas Barat yang
‘teruk’ jika ia memilih untuk berbuat demikian.

Putin mengumumkan ‘operasi ketenteraan khas’ di Ukraine pada 24 Februari. Konflik itu telah mencetuskan respons sebulat suara dari negara Barat, yang telah mengenakan pelbagai sekatan ke atas Moscow. – Agensi


UMNO Terengganu tiada masalah kerjasama dengan PH pada PRN

DUNGUN, 17 Syawal 1444H, Isnin – UMNO Terengganu tidak mempunyai masalah untuk bekerjasama dengan Pakatan Harapan (PH) bagi merampas semula pentadbiran negeri itu daripada pimpinan PAS pada Pilihan Raya Negeri (PRN) kali ini.

Pengerusi Badan Perhubungan UMNO Terengganu, Datuk Seri Ahmad Said berkata, kerjasama kedua-dua belah pihak sudah terjalin di peringkat pusat, maka ia akan diteruskan demi kestabilan negara dan negeri berkenaan.

“Politik itu dinamik, bukan politik mati… Sebab itu orang kata tidak ada musuh berkekalan, kawan berkekalan dalam politik,” katanya.

Beliau berkata demikian pada majlis Sambutan Hari Raya Aidilfitri Ketengah 2023 di Bandar Muktafi Billah Shah, di sini, hari ini.

Pada masa sama, Ahmad yang juga Ahli Dewan Undangan Negeri (Adun) Kijal berkata, perbincangan berkaitan agihan kerusi antara UMNO dan PH Terengganu sudah dijalankan sebelum ini.

Namun, katanya, keputusan akhir antara dua parti tersebut belum dimuktamadkan.

“Kita dah bincang tetapi keputusan belum ada. Macam kita pinang anak oranglah, ada tawar menawar… kalau RM30,000 minta kurang RM20,000,” katanya.


Hapus SUHAKAM jika masih gagal berperanan ikut Perlembagaan

BANGI, 5 Jamadilawal 1443H, Jumaat – Konon ‘berfungsi’ atas nama hak asasi manusia, namun perjuangan dan suara lebih cenderung kepada agenda Barat yang bertentangan prinsip Perlembagaan, budaya serta agama.

Lebih mengecewakan, hanya hak ‘songsang’ kumpulan minoriti sahaja yang mendapat perhatian dan simpati, namun memandang sepi hak golongan majoriti.

Atas sebab itu, parti BERJASA mengemukakan tiga tuntutan utama kepada Suruhanjaya Hak Asasi Manusia (SUHAKAM) supaya kembali ke landasan sebenar, selaras dengan identiti Malaysia.

BERJASA menegaskan, SUHAKAM tidak relevan untuk kekal berperanan sekiranya prinsip dan perjuangan suruhanjaya itu mengikut kitab Barat.

Justeru, parti itu menuntut SUHAKAM berhenti memanipulasi isu hak asasi manusia dengan menipu serta memutar belit fakta.

“SUHAKAM tolong jangan paksa identiti luar yang songsang diterima sebagai identiti tanah air ini.

“Pengerusi SUHAKAM mestilah berdiri teguh menyokong norma budaya masyarakat tempatan yang tunjang identiti tanah air ini,” kata BERJASA dalam kenyataan di Facebook, hari ini.

Peranan dan fungsi SUHAKAM sering dipertikai selepas suruhanjaya itu dilihat terlalu lantang memperjuangkan golongan minoriti dan berhaluan kiri, termasuklah hak murtad, lesbian, gay, biseksual dan transgender (LGBT), hak pekerja seks serta pengiktirafan gender ketiga.

Malah sebelum ini, terdapat beberapa perkara dalam Laporan Separuh Penggal mengenai Kitaran Ketiga Penilaian Berkala Sejagat (UPR) yang dikemukakan SUHAKAM kelihatan bercanggah dengan Perlembagaan dan bertentangan apa yang diperjuangkan gabungan pertubuhan bukan kerajaan (NGO) Islam.

Ia termasuk memperjuangkan hak kebebasan agama bagi umat Islam, selain laporannya menggunakan istilah yang merujuk kepada jantina ketiga iaitu ‘non binary’.


PRN Melaka: Semua ahli, penyokong PAS undi calon PN – Abdul Hadi

KUALA TERENGGANU, 1 Rabiulakhir 1443H, Sabtu – PAS akan mengarahkan semua ahli dan penyokongnya mengundi calon Perikatan Nasional (PN) dalam Pilihan Raya Negeri (PRN) Melaka pada 20 Nov ini.

Presiden PAS Datuk Seri Abdul Hadi Awang berkata, arahan itu turut terpakai walaupun pada kerusi yang ditandingi Barisan Nasional (BN).

“Kita pegang amanat yang telah diberikan kepada akar umbi dan jentera untuk mendukung Perikatan Nasional… PAS sudah bersetuju untuk pakai simbol Perikatan Nasional dalam PRN nanti.

“Kita pegang asas kerjasama tiga parti… mestilah berlaku pembahagian kerusi yang adil antara parti-parti (dalam kerajaan). Kalau dia (BN) tak mahu kerjasama terpulang pada dialah,” katanya kepada pemberita selepas menyampaikan ucapan dasar sempena Muktamar Tahunan PAS kali ke-67, hari ini.

BN pagi ini mengumumkan 28 calon untuk bertanding pada PRN Melaka iaitu 20 kerusi UMNO, tujuh MCA dan satu MIC.

Mengenai calon PAS pula, Abdul Hadi berkata, pengumuman akan dibuat pada 3 petang ini dan memberi bayangan parti itu akan bertanding satu pertiga daripada 28 kerusi yang dipertandingkan pada PRN Melaka.

Ditanya sama ada pengumuman BN meletakkan 28 calonnya akan menyebabkan pertandingan tiga penjuru, Abdul Hadi berkata pintu rundingan masih terbuka selagi belum berlangsungnya hari penamaan calon pada 8 Nov.

PRN Melaka diadakan susulan pembubaran Dewan Undangan Negeri Melaka pada 4 Okt lepas apabila empat Ahli Dewan Undangan Negeri (ADUN) menarik sokongan terhadap kepimpinan Ketua Menteri Datuk Seri Sulaiman Md Ali.

Suruhanjaya Pilihan Raya (SPR) menetapkan tarikh mengundi PRN Melaka pada 20 Nov manakala penamaan calon pada 8 Nov dan undi awal pada 16 Nov. – Bernama


Lebih 5 dekad SPRM terus unggul banteras rasuah

KUALA LUMPUR, 24 Safar 1443H, Jumaat – Bermula dengan hanya sebuah unit kecil di bawah Jabatan Perdana Menteri sekitar lima dekad lepas, Suruhanjaya Pencegahan Rasuah Malaysia (SPRM) kini menjadi sebuah agensi penguatkuasaan yang digeruni selepas berjaya membongkar pelbagai kes rasuah berprofil tinggi.

SPRM yang kini menjejak usia matang ke-54 tahun, tidak lagi menoleh ke belakang malah lebih fokus untuk membanteras isu-isu rasuah dalam sektor perolehan, penguatkuasaan dan grand corruption (rasuah berskala besar), seiring dengan transformasi ekonomi dan perkembangan sosiobudaya masa kini.

“Kita tidak boleh duduk di takuk lama, kita sudah melalui zaman pascakemerdekaan, zaman pembangunan modenisasi, perkembangan ekonomi, melalui zaman kesusahan kewangan ekonomi pada 1999 kemudian negara berkembang semula dan perubahan landskap politik,” kata Ketua Pesuruhjaya SPRM Datuk Seri Azam Baki.

Perkongsian Azam mengenai perkembangan semasa suruhanjaya itu dibuat menerusi wawancara khas bersama media yang berlangsung secara maya sempena sambutan ulang tahun BPR/SPRM Ke-54 hari ini yang bertemakan ‘Semarakkan Integriti, Rasuah Diperangi’.

Menurut Azam, selepas lebih separuh abad SPRM menjadi agensi ulung dalam membanteras rasuah dan salah guna kuasa mengikut undang-undang, pelbagai cabaran turut dihadapi.

Beliau berkata jenayah yang berbentuk grand corruption dan jenayah sindiket semakin meningkat dan pihaknya perlu melihat kaedah penyiasatan yang lebih kemas dan berkesan.

“Kita perlu menggandakan usaha dalam kaedah perisikan dan penyiasatan menggunakan teknologi yang lebih maju dan saya akan memohon kepada kerajaan untuk membantu kita menambah kapasiti dalam peningkatan penggunaan teknologi dalam siasatan,” katanya.

Mengulas mengenai sambutan ulang tahun SPRM kali ini, Azam berkata pelbagai program telah dirangka untuk mempromosikan semangat integriti dalam kalangan masyarakat.

“Integriti ini bermaksud amanah, tanggungjawab, disiplin dan perkara-perkara baik dalam diri manusia itu, jika perkara ini tiada, sudah tentu apa sahaja usaha kita untuk perangi rasuah tidak berkesan.

“Antara lain, kita perlu mengadakan undang-undang dan peraturan yang sesuai untuk menyemarakkan budaya integriti dalam kalangan masyarakat, pegawai kerajaan dan pegawai SPRM. Selepas itu, barulah usaha untuk memerangi rasuah boleh dijalankan dengan berkesan,” katanya. – Bernama


Kes SRC: Rayuan terakhir Najib bersambung hari ini

PUTRAJAYA, 25 Muharam 1444H, Selasa – Mahkamah Persekutuan hari ini dijadual mendengar hujahan peguam Datuk Seri Najib Tun Razak untuk mengetepikan sabitan dan hukuman terhadap bekas Perdana Menteri itu bagi kesalahan menyeleweng RM42 juta dana milik SRC International Sdn Bhd.

Bagaimanapun, jika peguam Hisyam Teh Poh Teik yang baru dilantik oleh Najib untuk mewakilinya tetap enggan berhujah, maka panel lima hakim yang dipengerusikan Ketua Hakim Negara Tun Tengku Maimun Tuan Mat mungkin membuat keputusan serta-merta atau menangguhkannya ke suatu tarikh lain.

Pada Jumaat lepas, Hisyam memaklumkan panel itu bahawa beliau tidak akan membuat sebarang hujahan sama ada secara bertulis atau lisan bagi membela Najib.

Tengku Maimun, yang bersidang bersama-sama Hakim Besar Sabah dan Sarawak Tan Sri Abang Iskandar Abang Hashim serta Hakim-Hakim Mahkamah Persekutuan Datuk Nallini Pathmanathan, Datuk Mary Lim Thiam Suan dan Datuk Mohamad Zabidin Mohd, berkata mahkamah akan menangani perkara itu pada Selasa (hari ini).

Pendakwaan, yang diketuai Timbalan Pendakwa Raya ad hoc Datuk V.Sithambaram, ketika mengakhiri hujahan pada Jumaat pula berkata mahkamah boleh terus membuat keputusan walaupun tiada hujahan daripada peguam Najib.

Prosiding itu, yang bermula pada Khamis, menyaksikan pelbagai peristiwa menarik dengan Hisyam mula-mula memohon untuk menarik diri daripada mewakili Najib namun permohonannya ditolak oleh mahkamah yang kemudian mengarahkan pendakwaan untuk mengemukakan hujahan mereka terlebih dahulu.

Peguam itu turut memaklumkan panel Mahkamah Persekutuan bahawa Najib telah menggugurkan peguam caranya Zaid Ibrahim Suflan TH Liew & Partners (ZIST) daripada mewakili beliau.

Hisyam sekali lagi memohon agar prosiding itu ditangguh sehingga Khamis ini kerana beliau mempunyai kes lain pada Selasa dan Rabu namun ditolak oleh mahkamah.

Pada 16 Ogos lepas, mahkamah menolak permohonan Hisyam untuk menangguhkan pendengaran rayuan itu dan mengarahkan agar ia diteruskan pada 18 Ogos.

Pada 28 Julai 2020, Hakim Mahkamah Tinggi Datuk Mohd Nazlan Mohd Ghazali, yang kini Hakim Mahkamah Rayuan, menjatuhkan hukuman penjara 10 tahun ke atas Najib bagi setiap tiga pertuduhan pecah amanah jenayah serta tiga pertuduhan pengubahan wang haram dan penjara 12 tahun serta denda RM210 juta (jika gagal bayar, penjara lima tahun) bagi pertuduhan menyalahgunakan kedudukan.

Bagaimanapun, Najib hanya perlu menjalani hukuman penjara selama 12 tahun kerana Mohd Nazlan telah memerintahkan agar kesemua hukuman penjara berjalan serentak.

Beliau kini dibebaskan dengan jaminan RM2 juta dengan dua penjamin sementara menunggu pelupusan rayuan itu.

Tahun lepas, Mahkamah Rayuan mengekalkan keputusan Mahkamah Tinggi dan menolak rayuan Najib untuk mengetepikan sabitan serta hukuman penjara dan denda. – Bernama


Lebih 50 juta terjejas teruk akibat perang bandar

GENEVA, 24 Jamadilakhir 1443H, Khamis – Lebih 50 juta orang kini terjejas akibat pertempuran di dalam kawasan bandar di seluruh dunia, kata Setiausaha Agung Pertubuhan Bangsa-Bangsa Bersatu ( PBB), Antonio Guterres.

Beliau berkata, apabila senjata letupan digunakan di kawasan berpenduduk, 90 peratus daripada mereka yang terbunuh tidak memainkan peranan dalam mencetuskan keganasan.

Katanya, ramai mangsa menghadapi kecacatan kekal dan trauma psikologi yang serius seumur hidup mereka.

“Orang awam boleh mengalami kemudaratan yang teruk untuk jangka masa pendek dan dalam jangka panjang,” katanya.

Beliau berkata demikian ketika bercakap pada pembukaan perbahasan Majlis Keselamatan PBB mengenai cara melindungi orang awam terperangkap konflik.

Guterres turut merujuk kepada banyak sekolah dan kemudahan penjagaan kesihatan yang rosak ketika pertempuran antara Israel dan Hamas di Semenanjung Gaza tahun lalu, di mana hampir 800,000 orang dibiarkan tanpa akses kepada air paip.

Di Afghanistan, katanya, serangan letupan di luar sekolah tinggi Kabul pada Mei lalu membunuh 90 pelajar, terutamanya perempuan dan menyebabkan 240 yang lain cedera.

“Di sebalik kesakitan dan penderitaan serta-merta, kesan kerosakan kepada sekolah secara tidak langsung menganggu sektor pendidikan dan mendorong peningkatan kemungkinan perkahwinan awal serta penyertaan ke dalam kumpulan bersenjata.

“Peperangan bandar memaksa berjuta-juta orang meninggalkan rumah mereka, sekali gus menyumbang kepada rekod pelarian dan mereka yang tiada tempat tinggal,” kata Guterres.

Katanya, akauntabiliti untuk pelanggaran serius adalah penting dan menggesa negara anggota untuk menunjukkan kemahuan politik bagi menyiasat serta mendakwa jenayah perang ke tahap maksimum. –  Agensi


Ahmad Terrirudin dilantik sebagai Peguam Negara

PUTRAJAYA, 15 Safar 1445H, Jumaat – Peguam Cara Negara, Datuk Ahmad Terrirudin Mohd Salleh dilantik sebagai Peguam Negara berkuat kuasa 6 September ini, umum Ketua Setiausaha Negara, Tan Sri Mohd Zuki Ali.

Dalam kenyataan hari ini, Mohd Zuki berkata, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah telah memperkenankan pelantikan Ahmad Terrirudin selaras dengan Fasal (1) Perkara 145 Perlembagaan Persekutuan.

Ahmad Terrirudin, 55, menggantikan Tan Sri Idrus Harun yang akan tamat tempoh lantikan secara kontrak pada 5 September.

Idrus yang sebelum ini merupakan bekas Hakim Mahkamah Persekutuan, dilantik sebagai Peguam Negara dengan kontrak dua tahun bermula 6 Mac 2020.

Beliau kemudiannya dilantik semula ke jawatan berkenaan pada 6 Mac 2022 untuk tempoh setahun lagi. Pada 3 Mac lepas, kontrak Idrus sebagai Peguam Negara disambung untuk tempoh enam bulan berkuat kuasa 6 Mac.

Mohd Zuki dalam kenyataannya turut merakamkan penghargaan kepada Idrus atas perkhidmatan sepanjang memegang jawatan Peguam Negara. – Bernama


Polis tambah SJR bergerak di laluan tikus

KEPALA BATAS, 20 Ramadan 1442H, Ahad – Polis menambah sekatan jalan raya (SJR) bergerak di empat lokasi laluan tikus yang bersempadan dengan negeri Kedah bagi memastikan orang ramai tidak merentas negeri terutama ketika beberapa daerah di sana dikenakan Perintah Kawalan Pergerakan (PKP) ketika ini.

Ketua Polis Daerah Seberang Perai Utara (SPU) ACP Noorzainy Mohd Noor berkata empat lokasi itu membabitkan masing-masing dua di Kepala Batas dan Tasek Gelugor, yang merupakan jalan kampung serta batas sawah padi dijadikan orang ramai untuk merentas negeri bagi mengelak dikesan polis.

“Selain SJR bergerak, Unit Rondaan Bermotosikal (URB) dan pasukan kereta peronda polis juga sentiasa membuat rondaan di kawasan yang dikenal pasti sebagai laluan tikus itu bagi memastikan tiada pihak merentas negeri dalam usaha memastikan tiada penularan wabak COVID-19.

“Ketika ini terdapat enam SJR ditempatkan di sempadan negeri di daerah SPU dan saya akan menambah jumlah itu menjelang sambutan Aidilfitri bagi memastikan tiada pihak yang mengambil kesempatan untuk pulang berhari raya, malah pasukan pemantau Ops Covid juga ditambah daripada 20 kepada 40 pasukan dengan kekuatan 350 pegawai dan anggota polis,” katanya kepada pemberita di sini awal pagi ini.

Beliau ditemui selepas mengadakan operasi bersepadu bersama pihak Majlis Bandaraya Pulau Pinang, Kementerian Kesihatan Malaysia dan Kementerian Dalam Negeri di dua bazar Aidilfitri di daerah SPU serta pemeriksaan di SJR Bertam, di sini.

Sementara itu Noorzainy berkata penganjur bazar Aidilfitri di Midtown Kubang Menerong, Tasek Gelugor di sini dikompaun RM20,000 selepas didapati gagal memastikan pengunjung mengamalkan penjarakan fizikal dalam pemeriksaan yang dijalankan pihaknya.

Katanya polis mengeluarkan kompaun itu selepas pihaknya mendapati penganjur masih gagal mematuhi prosedur operasi standard (SOP) biarpun telah diberi amaran dalam pemeriksaan sebelum ini.

Beliau berkata MBSP turut mengeluarkan notis supaya penganjur mengambil langkah penambahbaikkan terutama memastikan tidak berlaku kesesakan dalam bazar Aidilfitri itu dalam kadar segera dan jika gagal berbuat demikian pihaknya akan mengarahkan penutupan bazar tersebut. – Bernama


Omicron: Indonesia tangguh pelaksanaan umrah ke tahun depan

JAKARTA, 15 Jamadilawal 1443H, Isnin – Kerajaan Indonesia mengambil keputusan untuk menangguh kebenaran pelaksanaan ibadah umrah sehingga tahun hadapan.

Tindakan itu diambil susulan daripada penularan varian baharu COVID-19, Omicron yang semakin memburuk di negara ini.

Presiden Indonesia, Joko Widodo sebelum ini meminta rakyatnya untuk tidak ke luar negara dan pengumuman itu turut terpakai kepada mereka yang mahu mengerjakan umrah.

Ketua Pengarah Haji dan Umrah (PHU) di Kementerian Agama, Hilman Latief menyifatkan, keputusan tersebut sebagai perit namun semua pihak perlu menerimanya demi keselamatan bersama.

Katanya, keputusan berkenaan dibuat selepas perkara tersebut dibincangkan dalam pertemuan bersama Persatuan Penganjur Kembara Umrah (PPIU).

“Secara umumnya, persatuan PPIU memahami dan mematuhi rayuan untuk tidak ke luar negara,” katanya.

Indonesia sebelum ini mengesan dua lagi kes varian Omicron, menjadikan jumlah keseluruhan setakat ini sebanyak tiga kes, kata pegawai Kementerian Kesihatan.

Dua kes baharu itu melibatkan lelaki berusia 42 tahun yang tiba dari Afrika Selatan dan lelaki berusia 50 tahun dari Britain, dikaitkan dengan lima kes disyaki Omicron yang diumumkan pada Khamis.


500 banduan Bahrain lancar mogok lapar, bantah sistem penjara

MANAMA, 3 Safar 1445H, Ahad – Kira-kira 500 banduan di penjara Bahrain melancarkan mogok lapar sebagai protes besar-besaran terhadap sistem penjara negara teluk tersebut.

Memetik akhbar Guardian, banduan memulakan mogok lapar pada 7 Ogos lalu dan diikuti beberapa lagi peningkatan banduan lain meneruskan mogok sama.

Menerusi kenyataan daripada banduan yang dibebaskan, tindakan mogok ini dilakukan bagi memprotes beberapa siri tuntutan yang diabaikan termasuk memohon tambahan masa di luar sel, elaun menunaikan solat Jemaah di masjid penjara.

Selain itu, tuntutan lain termasuk meringankan sekatan ke atas lawatan keluarga serta penambahbaikan kemudahan kesihatan, pendidikan dan akses rawatan kesihatan yang sewajarnya.

Bagaimanapun, Kerajaan Bahrain menafikan pencabulan hak sedemikian dan Jabatan Komunikasi Penjara menegaskan pihaknya komited melindungi hak asasi manusia serta memastikan piawaian antarabangsa dipenuhi untuk semua urusan dengan banduan.

Pihak penjara turut memberitahu tiada tahanan yang dibuli dan didera dalam penjara meskipun ia terkenal kerana menahan banduan dan tahanan politik.

Sementara itu, Kementerian Dalam Negeri Bahrin pula menegaskan pihaknya akan menjalankan penyiasatan untuk memastikan semua banduan mendapat hak sama rata.

Dalam pada itu, bekas banduan, Sayed Alwadaei yang pernah menjadi tahanan di penjara tersebut berkata, mogok lapar ini mungkin protes yang paling besar berlaku dalam penjara negara itu bagi meluahkan rasa protes dan tidak puas hati terhadap sistem yang dikenakan.

Sehingga kini terdapat 1,200 tahanan politik dipenjarakan di penjara negara itu — kira-kira satu pertiga daripada keseluruhan 3,800 tahanan. – Agensi


Turkiye, Finland dan Sweden setuju adakan rundingan NATO

STOCKHOLM, 17 Syaaban 1444H, Jumaat – Turkiye, Finland dan Sweeden akhirnya bersetuju untuk mengadakan rundingan berkaitan keanggotaan Pertubuhan Perjanjian Atlantik Utara (NATO) dengan Sweden dan Finland.

Ketiga-tiga negara itu juga bersetuju untuk berjumpa semula sebelum Sidang Kemuncak Vilnius pada Julai depan.

Setiausaha Agung NATO, Jens Stoltenberg berkata, Finland dan Sweeden mengambil langkah yang belum pernah dilakukan sebelum ini untuk menangani kebimbangan keselamatan Turkiye.

Kini tiba masanya untuk semuanya bersatu dan mengalu-alukan dan Sweden dan Finland sebagai ahli penuh sebelum sidang Kemuncak di Vilnius, menurutnya.

Ketika pertemuan, semua wakil dari tiga negara itu membincangkan langkah yang perlu dilakukan untuk melaksanakan memorandum tiga hala.

Seperti yang dipersetujui dalam memorandum berkenaan, tiada sekatan eksport senjata di antara mereka, selain meningkatkan kerjasama dalam memerangi keganasan.

“Manakala Sweden kini dalam proses mengetatkan undang-undang antikeganasan termasuk terhadap PKK, yang dianggap pengganas oleh Turkiye,”menurut kenyataan berkenaan.

Buat masa ini, hanya Hungary dan Turkiye tidak meratifikasi Sweden dan Finland untuk menjadi ahli NATO yang dianggotai 30 ahli. – Agensi


Import pakar asing seolah tak iktiraf tokoh tempatan

BANGI, 8 Rejab 1444H, Isnin – Menteri Pembangunan Kerajaan Tempatan, Nga Kor Ming tidak perlu melenting dengan pihak yang mempertikai keputusan kementeriannya membawa masuk pakar dari Singapura berhubung isu perumahan.

Sebaliknya, pemimpin DAP itu harus sabar dan bertenang dan menganggap semua itu sebagai kritikan membina, kata Timbalan Ketua Penerangan Gerakan Tanah Air (GTA), Mahdzir Ibrahim.

Beliau mempersoal sama ada Kor Ming terlupa atau terlepas pandang – kerana dalam DAP ada seorang ahli yang pakar dalam perancang bandar atau ‘town planning iaitu Prof Dr Tajuddin Rasdi.

“Beliau seorang arkitek yang sangat berpengalaman, baik dalam bidang akademik mahupun industri perumahan dan telah membuat kajian dan menerbitkan banyak buku mengenai isu ini,” katanya dalam kenyataan, hari ini.

Mahdzir pelik mengapa Kor Ming tidak menggunakan khidmat Prof Tajuddin yang juga ahli DAP dan pakar dalam bidangnya.

“Adakah kerana dia tidak cukup ‘DAP’ seperti Kor Ming,” soalnya lagi.

Katanya, keputusan Kor Ming membawa masuk pakar asing secara tidak langsung seolah-olah tidak yakin dan tidak mengiktiraf pakar serta agensi tempatan.

“Hakikatnya, Malaysia mempunyai banyak agensi yang mempunyai pengalaman dalam mengurus masalah perumahan seperti Perbadanan PR1MA Malaysia (Prima), Syarikat Perumahan Negara Berhad (SPNB), Uda Holdings Berhad, Projek Perumahan Rakyat Termiskin (PPRT) dan Perumahan Penjawat Awam 1Malaysia (PPA1M).

“Selain agensi yang ada, kita juga mempunyai agensi yang boleh membantu mengurus isu perumahan ini dari dasarnya seperti Khazanah Research Institute (KRI).

“Agensi ini adalah sebuah pusat kajian untuk ekonomi dan pembangunan yang sudah membuat dan menerbitkan banyak hasil kajian dan teruji dalam bidang pembangunan ekonomi dan sosial negara,” katanya.

Justeru katanya, agensi seperti KRI sewajarnya digunakan untuk membantu kementerian dan agensi sedia ada dalam mengurus dan menambah baik masalah berkenaan.


Tahap kesiapsiagaan SPR hadapi PRU dibangkitkan di Dewan Rakyat

KUALA LUMPUR, 24 Zulkaedah 1441H, Khamis – Tahap kesiapsiagaan Suruhanjaya Pilihan Raya (SPR) bagi menghadapi kemungkinan berlakunya Pilihan Raya Umum (PRU) menjadi antara perkara yang bakal dibangkitkan dalam persidangan Dewan Rakyat, hari ini.

Menurut Aturan Urusan Mesyuarat di laman rasmi Parlimen, Datuk Seri Mahdzir Khalid (BN-Padang Terap) dijadual mengemukakan soalan kepada Perdana Menteri mengenai isu tersebut dalam sesi Pertanyaan-Pertanyaan Bagi Jawab Lisan yang kebiasaanya bermula tepat jam 10 pagi.

Beliau juga dijadual bertanyakan mengenai perkembangan cadangan untuk mengaplikasi kaedah pengundian secara elektronik (e-undi) sebagai alternatif kepada kaedah konvensional dalam tempoh pasca COVID-19.

Pandemik COVID-19 terus mendapat perhatian dengan Datuk Seri Mukhriz Tun Dr Mahathir (Bebas-Jerlun) dijangka bertanyakan mengenai inisiatif serta strategi memulihkan aktiviti perdagangan dan ekonomi yang terjejas teruk akibat wabak itu kepada Menteri Perdagangan Antarabangsa dan Industri.

Datuk Azizah Mohd Dun (Bersatu-Beaufort) pula, dijangka bertanyakan kepada Perdana Menteri mengenai komitmen kerajaan dalam menangani isu integriti dan rasuah yang kini dilihat lebih tertumpu kepada ekonomi serta kesihatan akibat COVID-19.

Sidang dewan yang memasuki hari keempat hari ini juga bakal menyambung perbahasan usul menjunjung kasih titah Yang di-Pertuan Agong.

Persidangan Dewan Rakyat kali ini berlangsung selama 25 hari sehingga 27 Ogos berpandukan kebiasaan baharu dengan mematuhi prosedur operasi standard (SOP) yang ditetapkan bagi mengekang penularan COVID-19. – Bernama


ICU di Belgium berisiko lumpuh, purata kes harian cecah 12,500

BRUSSELS, 10 Rabiulawal 1442H, Selasa – Pegawai kesihatan Belgium memberi amaran risiko peningkatan kes yang dijangka menyebabkan unit rawatan rapi (ICU) penuh dalam tempoh dua minggu.

Ia berikutan purata kes jangkitan harian wabak COVID-19 dilaporkan hampir 12,500 dalam tempoh seminggu.

Menurut data Institut Kesihatan Awam Nasional, purata kes jangkitan setiap minggu kini mencecah 12,491 pada 16 hingga 22 Oktober dengan populasi penduduk 11.4 juta.

Belgium pada 20 Oktober melaporkan kenaikan kes harian tertinggi – 18,217 kes – sejak awal wabak merebak di negara itu.

Setakat ini, negara itu merekodkan 321,031 kes termasuk 10,810 kematian – angka kematian per kapita tertinggi di Eropah.

Kadar penghuni hospital juga terus meningkat dengan 4,827 orang kini menjalani rawatan COVID-19 di hospital seluruh negara, sementara 757 daripadanya berada di dalam ICU.

Pegawai Belgium mengingatkan semua rakyatnya terhadap beban sistem kesihatan yang sedang dihadapi, sekali gus menggesa orang ramai mematuhi langkah pencegahan.

“Pada akhir minggu ini, jumlah pesakit di dalam ICU akan melebihi 1,000 orang.

“Sekiranya kita tidak mengikut prosedur operasi standard (SOP) ditetapkan, kita mungkin melihat ICU penuh dengan kapasiti 2,000 orang dalam tempoh dua minggu,” katanya. –  Agensi


MCA cakar belakang tapi UMNO tak sedar?

BANGI, 6 Rabiulawal 1442H, Jumaat – ‘Bagai kaduk naik junjung’ – itu peribahasa tepat untuk menggambarkan parti berasaskan kaum, MCA – yang makin tamak haloba, berlebih-lebihan mahukan kuasa.

MCA yang kalah teruk pada PRU14 dengan hanya memenangi satu daripada 39 kerusi Parlimen dan 2 daripada 90 kerusi Dewan Undangan Negeri, sekali gus kekalahan paling teruk dalam sejarah 69 tahunnya, tanpa segan silu meminta kerajaan negeri Johor mempertimbangkan semula jumlah wakil partinya yang dilantik sebagai Ahli Majlis di pihak berkuasa tempatan (PBT) negeri itu.

Alasan yang diberikan Setiausaha MCA Johor, Datuk Ng Keng Heng – kononnya untuk membantu masyarakat Cina di daerah masing-masing.

Walhal, 16 wakil dari parti itu telah dilantik untuk menjadi ahli majlis di PBT masing-masing.

Tuntutan itu bagaimanapun menimbulkan ketidakpuasan hati rakyat, kerana MCA bukanlah parti yang memperoleh kemenangan besar dalam mana-mana pilihan raya sehingga layak untuk menuntut diberikan lebih jawatan dalam PBT.

Salah seorang pengguna Facebook, Siti Kalsom Ahmad berkata, ‘bakat’ MCA hanya lah pada meminta dan menuntut jawatan daripada orang Melayu.

“Bila undi orang tak nak sokong. Dah la tak menang, kalau ada pun Melayu juga yang bagi mandat. Nak minta jawatan tiada sifat malu pun. Inilah kelebihan dan kebolehan bakat mereka,” katanya.

Turut berpendapat sama, Kamarudin Othman berkata, “Menang tidak ada sibuk nak menuntut. Pinggirkan saja parti ini untuk selamanya. Gunting dalam lipatan,” tegasnya.

Manakala, Zulkifli Mahmood pula berkata, apa yang dilakukan MCA ini adalah strategi ia untuk berkuasa setelah gagal meraih kuasa dengan cara undi di Pilihan Raya Negeri (PRN) mahupun PRK.

Pengguna dengan nama Shamsul Gold pula berkata, MCA hanya layak bersuara meminta jawatan jika parti itu menang di kawasan Cina.

“Bagi menang dulu la kawasan Cina baru boleh sembang. Kerja tak buat, nak jawatan.. Tahulah gila kuasa,” katanya.

Sementara Ibrahim Saari secara berseloroh mengatakan bahawa jawatan yang dimahukan MCA masih ‘sedikit’ dan malah jawatan yang tidak bersesuaian dengan fitrah parti itu pun mungkin mahu dituntut oleh mereka.

“Itu baru sikit, banyak lagi nak dituntutnya, katanya menteri agama pun dia nak,” selorohnya.

Sementara itu, Kamal Mohamad Mokhtar pula menyifatkan MCA umpama biawak hidup yang didukung oleh UMNO.

“Mencakar belakang UMNO tapi UMNO tetap tak sedar. Kebodohan UMNO yang nyata,” katanya.